text:
201
Num. 35:9
Dut. 19:2
Simakadze wakhuluma kuJoshuwa, watsi: 2“Tjela ema-Israyeli kutsi akakhetse lamanye emadolobha ekukhosela, njengobe ngasho ngaMosi, 3kuze kutsi nakukhona lobulele umuntfu ngesiphosiso angakacondzi, abalekele khona, atewusindza kulowo longumphindziseli, losihlobo sengati salowo lambulele.
4“Utawutsi nakabalekela kulelinye lalamadolobha afike eme esangweni lalelo dolobha alandzise yonkhe indzaba yakhe embikwabandlancane walelo dolobha. Kufanele lobandlancane amngenise ngekhatsi, bese umnika indzawo yekuhlala naye. 5Nangabe lona longumphindziseli, losihlobo sengati salowo lambulele, amcosha, lobandlancane akufanele anikele lomkhoseliswa kulomphindziseli, ngobe phela ubulele lomakhelwane wakhe ngesiphosiso angakacondzi, kantsi futsi abengesiso sitsa sakhe ngaphambili. 6Lomkhoseliswa kufanele ahlale kulelo dolobha, lize licala lakhe litekwe ngulelo bandla, kuze kufe nalomPhristi Lomkhulu labephetse ngaleso sikhatsi. Emvakwaloko-ke sangancandzeka abuyele ekhaya kakhe kulelo dolobha labaleka kulo.”
7Ngako base bakhetsa iKhedeshi yaseGalile eveni letintsaba kulakaNaftali, neShekhemu, eveni letintsaba kulaka-Efrayimu, neKhiriyathi Abha, lekuyiHebroni, eveni letintsaba kulakaJuda. 8
Ngasemphumalanga kweJordane ngesheya kweJerikhoSiHebheru sitsi “kweJordane yaseJerikho”, kungenteka kutsi kwakulibito ehlane, esibebesini setintsaba, bakhetsa iBheseri, esiveni sakaRubeni, neRamothi kulakaGileyadi, esiveni sakaGadi, neGolani kulaseBhashani, esiveni sakaManase. 9Nakwenteka um-Israyeli nome wetive lohlala emkhatsini wabo abulala lomunye umuntfu ngesiphosiso angakacondzi, abengabalekela kulamadolobha lakhetsiwe, angabe asabulawa ngulomphindziseli, losihlobo sengati salowo lambulele, licala lakhe lisengakatekwa ebandla.


c: text/html

text:
171
Nah. 3:4
Lenye ingilosi kuleti letisikhombisa letatinetitja letisikhombisa yeta kimi, yefike yatsi: “Kota, ngitekukhombisa kwehlulelwa kwalengwadla leyatiwa kakhulu, lehleti emantini lamanyenti. 2
Jer. 51:7
Semb. 14:8
18:3,9
Emakhosi emhlaba aphingana nayo. Bonkhe bantfu bemhlaba badzakwa kunatsa liwayini lebugwadla bayo.”
3
Lengilosi yangitsatsa, ngikuMoya, yangimikisa ehlane, ngulapho ngabona khona umfati ahleti etikwesilo lesibovu lesasinemagama lahlambalata Nkulunkulu. Lesilo sasinetinhloko letisikhombisa netimphondvo letilishumi. 4
Semb. 18:16
Lomfati bekagcoke ingubo lebukhwebeletane nalebovu, abembeswe ngemihlobiso yegolide, nangematje laligugu, nangemapharele. Esandleni sakhe abephetse indzebe yegolide igcwele emanyala nekungcola kwebugwadla bakhe. 5Ebuntini lakhe kwakubhalwe libito leliyimfihlakalo litsi: “IBhabhulona lenkhulu, unina wetingwadla nemanyala emhlaba.” 6
Ngabona kutsi lomfati abesadzakwe yingati yalabangcwele, nengati yalabo labafela kufakaza ngaJesu.
Ngatsi nangimbona lomfati, ngamangala kakhulu. 7Kodvwa ingilosi yangibuta yatsi: “Umangaliswa yini? Ngitakutjela imfihlakalo yalomfati, neyalesilo lesimetfwele lesinetinhloko letisikhombisa netimphondvo letilishumi. 8
Dan. 7:7
Semb. 11:7
13:3,8
Lesilo losibonile sake saphila, kodvwa nyalo asisaphili; sesitawuphuma kulomgodzi longenamkhawulo siye ekubhujisweni. Bantfu labakhe emhlabeni labamabito abo langabhalwanga encwadzini yekuphila, seloku kwasekelwa umhlaba, bayawumangala, nababona lesilo, ngobe sasiphila, kodvwa nyalo asisaphili, noko siyawuphindze sivele.
9
“Loku kubita ingcondvo lenekuhlakanipha: Tinhloko letisikhombisa tingemagcuma lasikhombisa lapho kuhleti khona umfati, tingemakhosi lasikhombisa. 10Lasihlanu awo awile, yinye lekhona, lena lenye-ke isengakefiki. Nayifika, iyawubusa sikhashana. 11
Lesilo lesasiphila, nyalo asisaphili, siyinkhosi yesiphohlongo kulawo lasikhombisa. Lesilo siya ekubhujisweni.
12
“Letimphondvo letilishumi lotibonile tingemakhosi lalishumi lasengakacali kubusa, kodvwa ayakwemukeliswa emandla ekubusa kanye nesilo sikhashana nje. 13Onkhe lawa lalishumi acondze intfo yinye: Kutsi anike silo emandla awo neligunya. 14
1 Thim. 6:15
Semb. 19:14,16
Ayawulwa neliWundlu; kodvwa liyakuwehlula, ngobe liyiNkhosi yemakhosi neMbusi webabusi. Liyawuwancoba likanye nalababitiwe balo, labakhetsiwe nalabetsembekile.”
15
Lengilosi yase itsi kimi: “Lamanti lowabonile, lapho kuhleti khona lengwadla, abantfu, nemindeni, netive, netilimi ngetilimi. 16
Letimphondvo letilishumi lotibonile nesilo tiyawuyitondza lengwadla; tiyawukutsatsa konkhe lenako tiyishiye ingcunu, tidle inyama yayo, tiyishise ngemlilo. 17Ngobe Nkulunkulu ukufake etinhlitiyweni tato kutsi tifeze injongo yakhe, ngekutsi tibe mcondvo munye, tinikete bukhosi bato kulesilo, kuze kugcwaliseke emavi aNkulunkulu.
18“Lomfati lombonile lidolobha lelikhulu lelibusa emakhosi emhlaba.”

robotstxt: allowed

filter: keep


text:
Flutemouth
Imfishi yemlomo lomkhulu
Ligama lemndeni lelatiwako
Imfishi yemlomo lomkhulu/Imfishi lencama lendze
Ligama layo lesayensi
Fistulariidae
Linani
Ingemamitha langu 1,8m, silinganiso sayo singemashumi lasikhombisa emasentimitha.
Kutiveta
Yindze kakhulu, imise kwesikwele, inemtimba lowondzile, iyangekuncipha ekugcineni. Inemphumulo lemise kwelishubhu (sandingilizi). Litsambo langasemsileni livete lokusahhuka lokunekotini noma lihwayela lolusemkhatsini. Ematsambo lasetulu kanye nangasetibunu ayafana futsi ayaphambana nalelinye. Avame kuba ngumbala loyisiliva lonekukhanya lokuncane esiswini.
Satiso Sebantfu Bonkhe
Umndeni we Fistulariidae ufaka luhlobo lunye kanye nemacembu lamane. Luhlobo lolokwatiko kutingela. Tishintja libala natibhaca phindze nekutivikela kubatingeli. Libala lekutifihla livame kuba ngunsundvu lobheke etulu kanye nemalayini layisiliva. Titfolwa emantini lavulekile njengelwandle nemifula.
Kudla Kwato
Tidla timfishi letincane kanye netilwanyana letitfolakala elwandle tititsatsa ngekutihuba ngemilomo yato.
Kusakata
Tivela ngatotonkhe tindlela, kushisa/kubandza kanye nasetindzaweni letinelwandle letishisako mhlaba wonkhe.


text:
Namuhla ngetullu kwehhatfu wemaTsonga ahamba emasontfo eBazalwane, emasontfo lakhululekile noma liSontfo le Evangelical Presbyterian (lobekaku Mishini yema Swiss). Buzalwane bukhanga inombolo lekhulako yebalandzeli emkhatsini walabo labafundzile emadolobheni, kepha etindzaweni letisemakhayeni ematsemba kuseyintfo lebanjwe ngekucina.
Ngekwesintfu emaTsonga lamaningi atsembela etintfweni letiphakeme noma letibaluleke kakhulu, kuloyo lowadala indvodza kanye nemhlaba. Ematsemba emaTsonga asekukhotsameni emadlloti. Batsemba kutsi indvodva inemtimba locinile (mmiri), nemtimba lonemoya lonematsemba lamabili, umoya ne ndzuti. Lomoya (lohlangene nemimoya) ungena emtimbeni nawusatalwa, bese ekufeni uyakhululwa bese uhlanganyela nemadloti.
Le ndzuti ihlangene nesitfunti seuntfu bese wenta tintfo tebantfu – nguloyomuntfu 'lobukiwe' lo, ekufeni, ushiiya umtimba emhlabeni wemimoya. Imimoya yalabafile (swikwembu) ihlangene netintfo tamunye kanye nebantfu. Hhayi kutsi kukhona imphilo ngemuva kwekufa, kepha ngekungena emhlabeni wekufa loko lokusele kuhlangana nalokuphilako.
Kuma Tsonga lamaningi namuhla 'emmangweni' kufaka kucondzisa, kufaka kokubili labaphilako nalabafile. Kute kunciphise kungena kwemimoya bemuntfu losandza kushona endzaweni yemadloti, umsebenti wekumukelwa uyentiwa ngalokufisha ngemuva kwemungcwabo. Kushona kwelilunga lemuti kwenta tonkhe tihlobo kutsi tiba nesinyama bese imisebenti yekugezwa yentiwa ngetikhatsi letehlukene ngalelosuku ngetulu kwetinyanga letiningi.
Kukhotsanywa kwemadloti, kusentiwa nalamuhla, kudzinga kwentiwa kwemicimbi, ikakhulu nakunetinkinga, ngaphansi kwekulandzela inyanga (sitfunywa). Umndeni uhlangana ku gandzelo (lebekwe eceleni kwentela umcimbi kanye nekubulala) kwentela kuhlonipha imimoya yemadloti abo.
Kudla nesinatfo sibekwa njengetfo yekunikela kulamadloti lavame kubongelwa ngekupha bantfu. Ticelo tentelwa kuhambisana netintfo tetinkinga letitsite kanye nangesikhatsi setinkinga. Imimoya yemadloti ingaphindze itsintfwe ngendlela lengakalungiselelwa nangaphandle kwekwenta umsebenti wekupha, ngemthantazo.
Lama Tsonga atsembele emimoyeni lemihle nalemibi. Imimoya lemihle iletsa litullu phindze yakhe injabulo. Imimoya lemibi (kuloya) ihlukunyetwa batsakatsi (baloyi) labangaletsa umonakalo lomukhulu emmangweni. Umtsakatsi angati ngemimoya lemibi lekuye aphindze ayisebentise ngekuvumela yena, kepha kuvame kutsi kuloya kusanganisa umuntfu longuye ngaphandle kwekutsi ati yena ngako, bese ishiya umtimba wakhe ebusuku nasekalele.
Kubakhona kwe baloyi kuvame kuhlangana nekugula lokuchubekako kanye nebhadi. Kugula lokwenteka njalol kutsatfwa njengencenye yendalo yekuphila, bese emaTsonga lamaningi atsemba kutsi umuntfu logulako utophila ngesikhatsi sakhe. Kuphola kungentiwa yimitsi yetintfo letihlanganiswe lwati lwemalunga asekhaya noma endlini.
Nomakunjalo, umangabe lokugula kucindzetela noma kuchubeka lomjikelo webhadi, kukhomba kungenela kwemimoya lemibi kantsi lokwelaphako kumele kutfolakale ngesitfunywa. Sitfunywa sekuloya sentiwa yi nyanga noma sangoma, loyo loncutfulisa emadlotini ngematsambo, tigogo kanye naletinye tintfo (kuhlola noma kubuka).
Le tinhlolo tijikwa njengemadayisi emethini kusuka entfweni letihlala kuyo; kushiyana ngendlela letihlala ngayo, lesitfunywa sibuka lesento salokugula kanye nalesento sekulungisa noma kucondzisa.Translated by Phindile Malotana


text:
171Emvakwaloko Ahithofeli wakhuluma ku-Absalomu, watsi: “Angikhetse emabutfo lati-12 000, lamhla nje ebusuku, ngisukele Davide, ngimcoshe. 2Ngitamkhandzanisa nyalo asedziniwe, futsi ajabhile; ngimetfuse, lonkhe lelibutfo lakhe litawubhedvuka, libaleke. Ngitawubulala lenkhosi kuphela, 3bese ngibuya nabo bonkhe labantfu bakhe ngibaletse kuwe, njengamakoti abuyela endvodzeni yakhe.“njengamakoti abuyela endvodzeni yakhe” lelinye lihumusho lakadzeni lisho njalo Kufa kwemuntfu munye lomfunako kutabe kusho kubuya kwabo bonkhe; bonkhe laba labanye ngeke bentiwe lutfo.” 4Lelisu labonakala lilungile ku-Absalomu, nakubo bonkhe baholi baka-Israyeli.
5
Kodvwa Absalomu watsi: “Bitani naHushayi, um-Akhi, sitekuva kutsi yena utsini kuloku.” 6Watsi kube efike Hushayi, Absalomu watsi: “Ahithofeli ubeka nasi seluleko. Kufanele sikwente yini loku lakushoko? Nangabe akukalungi, sinike seluleko sakho.”
7
Hushayi waphendvula watsi: “Leseluleko lesibekwe ngu-Ahithofeli asikalungi kwanyalo. 8Uyamati uyihlo kanye nalamadvodza akakhe kutsi tingwazi, besabeka njengelibhele lesiganga nalemukwe emazinyane alo. Ngaphandle nje kwaloko, babe wakho ngunsukuwansuku, ngukadzebona, angeke alale emkhatsini walamabutfo akhe ebusuku. 9Nyalo nje sewubhace emgedzeni lotsite nome kulenye indzawo. Nakungahle kube nguye logadla kucala kulamabutfo akho, wonkhe umuntfu loyivako leyo ndzaba angavele atsi: ‘Licobe lavungula emabutfweni lahamba na-Absalomu.’ 10Lapho-ke ngisho nengwazi lenenhlitiyo lenjengeyelibhubesi itawuncibilika ngenca yekwesaba, ngobe wonkhe um-Israyeli uyati kutsi babe wakho yingwazi yelucobo, nekutsi laba labanaye ngemadvodza sibili, anesibindzi.
11
“Ngako mine ngikweluleka ngitsi: Onkhe ema-Israyeli kusukela kaDani kuze kuyewuphuma eBherisheba, ngebunyenti bawo angangesihlabatsi saselwandle, akabutselwe lapha kuwe, wena cobo lwakho uwahole niye emphini. 12Lapho-ke siyawumhlasela, nome ngabe ukuphi lapho angatfolakala khona, futsi siyawumtselekela njengematolo ehlela emhlabatsini. Kute loyawuphunyula asale aphila, yena kanye nalamadvodza lahamba nawo. 13Nakadvudvulekela edolobheni lelitsite, wonkhe um-Israyeli uyawuta netindophi kulelo dolobha bese silidvonsela phansi esihosheni, kuze kungatfolwa ngisho nelucetu lwalo.”
14
Absalomu kanye nawo onkhe emadvodza aka-Israyeli batsi: “Leseluleko saHushayi, um-Akhi, sincono kunalesa sa-Ahithofeli.” Loku kwentiwa kutsi Simakadze abecondze kuswabisa leseluleko sa-Ahithofeli, kuze ehlisele bubi ku-Absalomu.
15Hushayi watjela boSadoki na-Abiyatha, baphristi, watsi: “Ahithofeli abeseluleke Absalomu nemadvodza aka-Israyeli ngaloku nangaloku, kodvwa mine ngibeluleke kutsi abente kutsi nekutsi. 16Manje-ke phutfumisani umbiko masinyane nitjele Davide, nitsi: ‘Ungacali ulale lapha enkambu ebusuku, lapho ehlane, yewelela ngesheya nome kanjani; ngaphandle kwaloko, inkhosi kanye nabo bonkhe bantfu bayo, batawubhujiswa lamuhla nje.’ ”
17
18:16
2 Sam. 15:27
BoJonathani na-Ahimasi babehlala e-Eni Rogeli. Sisebenti lesasiyintfombatana sasifanele siyewubatjela, bona-ke bese bayawutjela inkhosi Davide, ngobe bebangeke baze bacale babonakale bangena edolobheni. 18Ngalelinye lilanga babonwa ngulomunye umfana, wase utjela Absalomu. Ngako besuka bobabili babaleka bayawubhaca endlini yalomunye umuntfu eBhahurimu. Bekunemgodzi ebaleni lalomuti walomuntfu, ngako bangena kuwo babhaca. 19
Umfati walendvodza watsatsa kwekumbonya, wambonya ngako emnyango walomgodzi wase usakata tinhlavu etikwalokwekumbonya, kwabate lowatiko ngaloko.
20Tindvuna taka-Absalomu tatsi natifika kulomfati walendvodza, tambuta tatsi: “Baphi bo-Ahimasi naJonathani?”
Lomfati watiphendvula watsi: “Bewelele ngesheya kwalomfudlana.”
Letindvuna tabafuna, kodvwa atizange tibatfole; tagcina tibuyele emuva eJerusalema.
21Tatsi nase tihambile letindvuna, bo-Ahimasi naJonathani bavumbuka lapha emgodzini, bahamba bayawubika enkhosini Davide. Batjela Davide loko bekwelulekwe ngu-Ahithofeli ngaye batsi: “Phutfumani newelele ngesheya kwemfula masinyane. Ahithofeli abeluleke kutsi nekutsi ngawe.” 22Ngako Davide kanye nemabutfo akhe bavele bacala bewelela ngesheya kwemfula iJordane; kwatsi kudzabuka kusa, babe sebewele bonkhe baphelela.
23Ahithofeli watsi kube abone kutsi seluleko sakhe abakasilandzeli, wabophela imbongolo yakhe, waphuma, wabanga ekhaya kakhe lelalisedolobheni lakubo. Wacala walungisa kahle tonkhe tintfo tasemndenini wakakhe, wase uyatikhunga, wafa; wangcwatjwa edlizeni leyise.
24Davide wahamba waze wefika edolobheni laseMahanayimu. Ngaleso sikhatsi Absalomu kanye nemphi yakhe bese bakhuphukele ngesheya kwemfula iJordane. 25
1 Khr. 2:16
Absalomu abesabeke Amasa kutsi abe yindvuna yemabutfo akhe esikhundleni saJowabe. Amasa abengumsa walenye nje indvodza lekwakutsiwa nguJetheri“Jetheri” ngesiHebheru “Ithra” libito layo, yayingum-Israyeli;Letinye tincwadzi tekucala titsi “um-Ishmayeli” nome “umJezreyeli” unina wa-Amasa bekungu-Abigayili,Lelinye libito lakhe “Abigali” indvodzakati yaNahashi, dzadzewaboSeruya, unina waJowabe. 26Bo-Absalomu nalama-Israyeli akakhe bafike bemisa eveni lakaGileyadi.
27
19:31
1 Khos. 2:7
Kwatsi Davide nakefika eMahanayimu, boShobi, umsa waNahashi waseRabha yema-Amoni, naMakhire, umsa wa-Amiyeli waseLo Dabari, naBhazilayi, umGileyadi waseRogelimu, 28baletsa kwekulala, netitja, netintfo letibunjwe ngelibumba. Baze baletsa ngisho kolo kanye nebhali, fulaha kanye nembasha, emabhontjisi kanye nemalentili,“lentili” siHebheru sitsi “lentili nembasha yalokutinhlavu” 29neluju lwetinyosi, nemasi,“nemasi” nome “nelulata” netimvu, nashizi lophuma elubisini lwetinkhomo, bakuletsela Davide kanye nebantfu bakakhe kutsi batekudla. Ngobe batsi: “Labantfu sebafile yindlala nakudzinwa, nekoma kwakulelihlane.”


text:
161
17:12
Imis. 13:22
Simakadze wakhuluma kuSamuweli, watsi: “Utamkhalela kuze kube ngunini Sawula, ngobe sengimalile kutsi abe yinkhosi yema-Israyeli? Gcwalisa luphondvo lwakho ngemafutsa, ungenele indlela yakho. Ngikutfuma endlini yakaJese waseBhetlehema, ngobe ngitikhetsele lomunye wemadvodzana akhe kutsi abe yinkhosi.”
2Kodvwa Samuweli watsi: “Ngingahamba kanjani? Sawula utawuva ngaloko, bese uyangibulala.”
Simakadze watsi: “Tsatsa sitfokati uhambe naso, ufike utsi: ‘Ngitekwenta umhlatjelo kuSimakadze.’ 3Ubobe sewumema Jese kulomhlatjelo, mine ngitawube sengiyakulayela kutsi wente njani. Uyawungigcobela lowo lengitakulayela yena.”
4Samuweli wenta loko labekutjelwe nguSimakadze. Watsi nakefika eBhetlehema, baholi belidolobha batfutfumela nabahlangana naye. Bambuta batsi: “Ute ngesihle yini?”
5
Samuweli waphendvula watsi: “Yebo, ngite ngesihle; ngitekwenta umhlatjelo kuSimakadze. Tingcweliseni, bese nita emhlatjelweni kanye nami.” Ngako wase ungcwelisa boJese kanye nemadvodzana akhe wabamemela emhlatjelweni.
6
Batsi nabefika, Samuweli wabona Eliyabe, wase ucabanga utsi: “Impela logcotjiwe waSimakadze nguye lona losembikwaSimakadze.”
7
1 Khr. 28:9
2 Khr. 19:7
Hla. 7:9
Jer. 11:20
17:10
20:12
Imis. 10:34
Kodvwa Simakadze wakhuluma kuSamuweli, watsi: “Ungabheki kubukeka nebudze bakhe, ngobe yena ngimalile. Simakadze akabuki tona tintfo letinakwa ngumuntfu. Umuntfu ubuka lingaphandle lemuntfu, kodvwa Simakadze ubuka inhlitiyo.”
8Jese wase ubita Abinadabi, wamendlulisa embikwaSamuweli, kodvwa Samuweli watsi: “Simakadze nalona akamkhetsi.” 9Jese wase uletsa Shama, wamendlulisa, kodvwa Samuweli watsi: “Nalona Simakadze akamkhetsi.” 10Jese wendlulisa emadvodzana akhe lasikhombisa embikwaSamuweli, kodvwa Samuweli watsi kuye: “Nalawa Simakadze akawakhetsi.” 11
Hla. 78:70
89:20
Ngako Samuweli wabuta Jese watsi: “Ngulawa kuphela yini emadvodzana akho?”
Jese wamphendvula watsi: “Kusasele lencane kunawo onkhe, kodvwa yeluse timvu.”
Samuweli watsi: “Tfumela iyewubitwa, singeke sihlale phansi,“sihlale phansi” letinye tincwadzi tekucala titsi “sihlangane” sidle umhlatjelo, ingakefiki.”
12Ngako Jese wase uyatfumela, yalandvwa, nayo yangeniswa kuye. Yayibovana inebuso lobuhle itsandzeka.
Simakadze watsi: “Sukuma umgcobe, ngobe nguye yena lowo.”
13
Ngako Samuweli watsatsa luphondvo lwakhe lwemafutsa wamgcoba ebaleni embikwabomnakabo. Kusukela ngalelo langa Moya waSimakadze wehlela etikwaDavide ngemandla lamakhulu. Samuweli wesuka lapho waya eRama.
14Moya waSimakadze abesasukile kuSawula, umoya lomubi“lomubi” nome “lolimatako” likhona nasemavesini 15,16,23 lowavela kuSimakadze wamkhatsata.
15Tinceku taSawula tatsi kuye: “Buka la, ngumoya lomubi lovela kuSimakadze lona lokuhluphako. 16Shangatsi inkhosi yetfu ngabe itfumela tinceku tayo letikhona lapha embikwayo kutsi tiyeyifunela umuntfu lonelikhono lekudlala ihabhu. Kutawutsi umoya lomubi lovela kuSimakadze nawufika etikwakho, lomuntfu utawube sewudlala lehabhu, nawe utawube sewuba ncono.”
17Sawula wase ukhuluma etincekwini takhe, watsi: “Ngifuneleni umuntfu lodlala kahle ihabhu, nimletse lapha kimi.”
18Lenye yetinceku yaphendvula yatsi: “Ngibone indvodzana yaJese waseBhetlehema lenelikhono ekudlaleni ihabhu. Uyindvodza lenesibindzi, futsi uyingwazi. Ukhuluma kahle futsi, ulikhwa, naSimakadze unaye.”
19Ngako Sawula watfumela tigijimi kuJese, watsi: “Ngitfumelele indvodzana yakho lenguDavide, leyelusa timvu.” 20Ngako Jese, watsatsa imbongolo yakhe wayetfwesa tinkhwa netikhumbasikhwama letatigcwele liwayini, nelizinyane lembuti, wakutfumela kanye nendvodzana yakhe, Davide, kuSawula.
21Davide wefika kuSawula, wangena emsebentini wakhe. Sawula wamtsandza kakhulu Davide, waze wambeka nekutsi abe ludzibi lwakhe. 22Sawula wabe sewutfumela ligama kuJese watsi: “Ngicela kutsi uvumele Davide kutsi asale asahlala lapha emsebentini wami, ngobe uyangijabulisa.”
23Kwakutsi njalo nje Sawula nakahlushwa ngumoya lomubi“lomubi” nome “lolimatako” likhona nasemavesini 15,16 lovela kuSimakadze, Davide bese utsatsa ihabhu yakhe uyayidlala. Abetsi angayidlala, bese kuba nebuncono kuSawula, ative asancono, nemoya lomubi usuke kuye.


text:
Turtles
Lifudvu Lwelwandle
Ligama lemndeni lelatiwako
Lifudvu Lwelwandle (Sea turtles)
Letinye kulomndeni
Green turtle, Hawksbill turtle, Loggerhead turtle, Leatherback turtle (Lifudvu leliluhlata, Lifudvu leHawksbill, Lifudvu lenhloko legawulako, Lifudvu lesikhumba, Lifudvu leliluhlata)
Ligama lesayensi
Chelonioidea
Kutiveta
Lifudvu leliluhlata (Chelonia mydas): Lomtimba unemacala lamane elayinini linye kumbe ngakuyinye indzawo yelilayini lelisemkhatsini. Lamapulete akaweli eceleni. Imphumulo yimfisha, umlomo awugagobeki. Imigca yelilanga yenta imibhalo kulesigogo. Ingu 1,5m.
Lifudvu le Hawksbill (Eretmochelys imbricata): Timbili tinhlobo tesigogo letisemkhatsini wemehlo. Yindze, inemlomo lohhukako. Lesigogo lesivikela litsambo lelicijile kumaphetselo alo. Etukwesigogo inemacashata/emabhacabha. Ilimitha linye.
Lifudvu lesikhumba (Dermochelys coriacea): Emafudvu esikhumba sasemuva licembu lesine lelikhulu etilwaneni tengati lebandzako phindze asengotini lenkhulu. Akanato ematsambo latincwencwe (emapulete) lavala sigogo lesivikele ematsambo. Tigogo tawo tinkhulu, tilula/tiyashelela (atinawo emapulete) futsi tinesikhumba lesimnyama lesivale sigogo. Tinemaguludla lasikhombisa kulendzawo lengetulu. Kute lugalo kuncenye yemtimba walo. Lindze kakhulu, linetincenye temtimba letindze letincama. Ingu 2,5 ngemamitha.
Lifudvu lenhlokolegawulako (Caretta caretta): Inenhloko lebonakalako lenkhulu. Sigogo sinetincenye letisihlanu tesivikelo ngasemkhatsini welilayini. Sigogo sibovu losansundvu ngelibala. Timbili tindlela tetingalo kuncenye yemtimba. Ingaba ngu 1,2 ngelimitha.
Satiso setintfo
Umndeni we Chelonioidea lomkhulu ufaka imindeni lesihlanu lekusho kutsi mitsatfu yayo ayisaphili. Onkhe emafudvu aphefumula umoya. Tikwati kakhulu kubhukusha. Tiphumula noma tilala ngephansi kwemanti emahora lamanengi. Tinalokunguswayi enhloko kususa luswayi lolungena nekudla. Timphila iminyaka lemashumi lasiphohlongo. Tihlanganela elwandle, kepha titalela emacandza emhlabeni.
Emacandza langemakhulu lamabili latalelwa ngebuningi. Linye kuya kulasiphohlongo emabheshi latalelwa ngesikhatsi. Bulili bekuchobosela bukhonjwa kushisa kwesihlabatsi esilulwini. Kuchobosela kwenta indlela yako leya emuva elwandle. Ngu 0,2% lephilako ifike esigabeni sekukhula.
Kudla kwato
Tidla emantini langaba mamitha lamashumi lasihlanu. Tidla inyama phindze tidle tipontji letinengi, cnidarians, tilwane letilula, tilwane tasemantini, titjalo letimila emantini, titjalo netimfishi. Jellyfish ngutona titsandvwa ngema fudvu aselwandle. Emapulasitiki aphazamiseka njengemajellyfish phindze adliwe mafudvu, lephindze awabulale.
Kusakata
Tivela kuwo onkhe emalwandle lasemhlabeni, ngaphandle kwelwandle lwe Arctic.
Tilwane letatiwako
Lifudvu leliluhlata (Chelonia mydas)
Lifudvu le Hawksbill (Eretmochelys imbricata)
Lifudvu lesikhumba (Dermochelys coriacea)
Lifudvu lenhlokolegawulako (Caretta caretta)


text:
301
Dut. 28:2,15
“Nangabe tonkhe letibusiso naleticalekiso lesengitichazile tinehlela, bese niyawakhumbula lamavi ami nome nisemkhatsini watiphi tive Simakadze Nkulunkulu wenu latawube anisakatele kuto, 2nangabe nine nebantfwabenu seniyabuyela kuSimakadze Nkulunkulu wenu nimlalele ngayo yonkhe inhlitiyo yenu, nangawo wonkhe umphefumulo wenu, nente njengako konkhe lenginiyale ngako lamuhla, 3
Jer. 29:14
31:23
32:37
Simakadze Nkulunkulu wenu uyawunibuyisela tonkhe tibusiso tenu,“uyawunibuyisela tibusiso tenu” nome “uyawunibuyisa ekutfunjweni” anihawukele aphindze anibutse kuto tonkhe leto tive, lapho abenisakatele khona. 4Nome ngabe abenisakatele etiveni letikhashane ekugcineni kwemhlaba ngaphansi kwelizulu, khona lapho Simakadze Nkulunkulu wenu uyawuphindze anibutsele ndzawonye anibuyise. 5Simakadze Nkulunkulu wenu uyawunibuyisela eveni labokhokho benu, niyawulidla libe lenu. Uyawuniphumelelisa nibe sive lesikhulu nalesinotse kakhulu kunabokhokho benu. 6
Jer. 4:4
32:29
Hez. 11:19
36:26
Rom. 2:29
Fil. 3:3
Khol. 2:11
Simakadze Nkulunkulu wenu uyawusoka tinhlitiyo tenu netinhlitiyo tetitukulwane tenu, kuze nitsandze yena ngayo yonkhe inhlitiyo yenu, nangawo wonkhe umphefumulo wenu, niphile. 7Simakadze Nkulunkulu wenu uyakwehlisela tonkhe leticalekiso etikwetitsa tenu letinitondzako naletinihluphako. 8Niyawuphindze nilalele Simakadze nilandzele yonkhe imiyalo yakhe lengininika yona lamuhla. 9
Jer. 32:41
Simakadze Nkulunkulu wenu uyawube sewuyaniphumelelisa kuko konkhe lenikwentako ngetandla tenu, nakubantfwana benu, nalokutelwe kwetifuyo tenu, nasesivunweni semhlaba wenu, Simakadze uyawuphindze ajabule ngani anente niphumelele, njengobe abejabula ngaboyihlomkhulu. 10Loko-ke kuyakwenteka nanilalela Simakadze Nkulunkulu wenu, nigcine yonkhe imiyalo yakhe netimiso takhe njengobe tibhalwe kulencwadzi yemtsetfo, niphendvukele kuSimakadze wenu, ngayo yonkhe inhlitiyo yenu, nangawo wonkhe umphefumulo wenu.
11
“Lomyalo lengininika wona lamuhla awulukhuni kakhulu kini, futsi awukho ngetulu kwenu. 12
Awukho etulu esibhakabhakeni, kutsi seningaze nibute nitsi: ‘Ngubani lotakwenyukela ezulwini ayekusetfulela wona asiletsele, khona sitewulalela siwuhloniphe?’ 13Futsi awukho ngesheya kwelwandle, kutsi seningaze nibute nitsi: ‘Ngubani lotakwewela lolwandle ayewusitsatsela asichazele wona, kuze siwulalele siwuhloniphe?’ 14Yebo, livi lisedvute nani lisemilonyeni yenu nasetinhlitiyweni tenu kuze nililalele.
15“Bukani: Lamuhla ngibeka embikwenu kuphila nentfutfuko, kufa nekubhubha. 16Ngiyaniyala lamuhla kutsi nitsandze Simakadze Nkulunkulu wenu, nihambe endleleni yakhe, nigcine imiyalo yakhe, netimiso takhe, nemitsetfo yakhe, lapho-ke niyawuphila nandze, bese Simakadze Nkulunkulu wenu uyanibusisa kulelo live leningena kulo kutsi libe lenu.
17
“Kodvwa nanijikisa tinhlityo tenu ningete namlalela, nidvonseleke ekukhotsameleni labanye bonkulunkulu, 18ngiyanitjela lamuhla ngitsi: Nakanjani niyawubhubha. Aniyikuphila sikhatsi lesidze kulelo live lenewela iJordane ningena kulo kutsi nilidle.
19
11:26
“Lamuhla ngibita lizulu nemhlaba kutsi kube ngufakazi kini kutsi ngibeke embikwenu kufa nekuphila, tibusiso neticalekiso. Ngako khetsani kuphila, kuze niphile nine kanye nebantfwabenu, 20
26:3
28:13
kuze nitsandze Simakadze Nkulunkulu wenu, nive liphimbo lakhe, ninamatsele kuye. Simakadze uyimphilo yenu, futsi uyakuninika iminyaka leminyenti kulelo live lalifungela kulinika bokhokho benu, bo-Abrahama, na-Isaka, naJakobe.”


text:
421Jobe waphendvula Simakadze, watsi:
2
Isa. 40:26
“Ngiyati kutsi wena unemandla ekwenta konkhe,
kute muntfu longaphatamisa
loko lese uhlose kukwenta.
3
Ubute watsi: ‘Ngubani yena lona longati lutfo
lokhinyabete teluleko tami?’
Empeleni nami ngikhulume ngetintfo lengingaticondzi,
tintfo letimangalisa kakhulu kutsi ngingatati.
4“Wena utsite: ‘Lalela-ke nyalo, ngitawukhuluma;
ngitakubuta, wena ungiphendvule.’
5Tindlebe tami setike teva ngawe,
kodvwa nyalo emehlo ami asakubonile.
6
1 Khor. 11:31
Ngako-ke manje sengiyatenyanya,
ngiyaphendvuka ngitilahla elutfulini nasemlotseni.”
7Watsi Simakadze nasakhulume lamavi kuJobe, wagucukela ku-Elifazi, umThemani, watsi: “Wena nalabangani bakho lababili nginitfukutselele, ngobe anikakhulumi lokuhle ngami njengobe Jobe, inceku yami, akhulumile. 8
Ngako-ke tsatsani tinkunzi letisikhombisa netihhanca letisikhombisa, nihambe niye kuJobe, inceku yami, nifike ninikele ngato, tibe ngumnikelo wenu wekushiswa. Jobe, inceku yami, utanithandazela, mine-ke ngitawemukela nalomthandazo wakhe nginganiphatsi kamatima njengalokufanele bulima benu. Anikakhulumi lokuhle ngami njengobe Jobe, inceku yami, akhulumile.” 9
Ngako Elifazi, umThemani, naBildadi, umShuhi, naSofari, umNama, benta loko Simakadze abebatjele kona; Simakadze wawemukela umthandazo waJobe.
10
Watsi kube Jobe athandazele labangani bakhe, Simakadze wamenta wanjinga futsi; wanjinga ngalokuphindvwe kabili kunakucala. 11
Bonkhe bomnakabo, nabodzadzewabo, nabo bonkhe lababemati kucala beta kuye badla naye endlini yakhe. Bamkhalela, bamdvudvuta kuko konkhe loko kuhlupheka Simakadze labekuletse etikwakhe; kwatsi lowo nalowo wamupha luhlavu lwesiliva“luhlavu lwesiliva” ngesiHebheru “ikhesitha” kanye nendandatho yegolide.
12
Simakadze imphilo yaJobe yamuva wayibusisa kakhulu kwengca yakucala. Abenetimvu letiti-14 000, nemakamela lati-6 000, netinkhabi letitinkhulungwane letimbili, netimbongolo letiyinkhulungwane. 13Abenemadvodzana lasikhombisa nemadvodzakati lamatsatfu. 14Libito lendvodzakati yakhe yekucala bekunguJemima,“Jemima” kusho “Lituba lelincane” yesibili kunguKhesiya,“Khesiya” kusho “Imbali yesinamoni”; “Haphukhi” kusho “Luphondvo loluncane lwemakha” yesitsatfu kunguKhereni Haphukhi.“Khesiya” kusho “Imbali yesinamoni”; “Haphukhi” kusho “Luphondvo loluncane lwemakha” 15Kulo lonkhe live bekute besifazane lababebahle kwendlula emadvodzakati aJobe; uyise wawabela lifa kanye nebafowabo.
16
Emvakwaloko, Jobe waphila iminyaka leli-140; waze wabona bantfwabakhe, nebantfwana bebantfwabakhe, kwaze kwayawufika esitukulwaneni sesine. 17
Jobe wafa asamdzala, asakhulile ngeminyaka.


text:
121
Dan. 10:13,20
Oba. 17
Mat. 24:21
Mak. 13:19
“Ngaleso sikhatsi Mikhayeli, ingilosi lenkhulu lengumvikeli wesive sakini, uyawuvela. Kuyawuba sikhatsi sekuhlupheka lokukhulu, lesingazange sesibe khona, seloku kwacala kuba netive kuze kube nguleso sikhatsi. Kodvwa ngaleso sikhatsi, bonkhe bantfu bakini lekwatfolakala emabito abo abhaliwe encwadzini yaNkulunkulu, bayawukhululwa. 2
Mat. 25:46
Joh. 5:28
Ticumbi ngeticumbi lesetalala elutfulini lwemhlaba tiyawuvuka, labanye bavukele ekuphileni kwaphakadze, labanye ehlazweni nasekwedzelelekeni kwaphakadze. 3
Dan. 11:33
Mat. 13:43
1 Khor. 15:41
Labo labahlakaniphile“labahlakaniphile” nome “labo labafundzisa buhlakaniphi” bayawucwebetela njengekumanyatela kwemazulu, nalabo labaholele labanye ekulungeni, bakhanye njengetinkhanyeti kuze kube nguphakadze naphakadze. 4
Kodvwa wena Danyela, wavalele uze uwashicilele lamavi alencwadzi legocotwako, kuze kube nguleso sikhatsi sekugcina. Labanyenti bayawukwehla benyuka bafuna kwati kutsi kwentekani.”
5Mine Danyela, ngase ngiyabuka, ngabona embikwami sekume labanye lababili, lomunye eme ngala elusentseni lwemfula, lomunye eme ngesheya kwemfula malungana naye. 6
Lomunye wabo wakhuluma kulona labembetse telineni, labesetikwalamanti alomfula, watsi: “Kuyawuze kube ngunini, solomane tingakagcwaliseki tonkhe letintfo letimangalisa kangaka?”
7
Dan. 7:25
Semb. 10:5
12:14
Lomuntfu labegcoke telineni, labesetikwalamanti emfula, waphakamisa sandla sakhe sekudla nesancele, watibhekisa ezulwini, ngamuva afunga ngaye lophila phakadze atsi: “Kuyawuba ngiminyaka lemitsatfu nesigamu.“iminyaka lemitsatfu nesigamu” nome “umnyaka, neminyaka lemibili nesigamu” ngesiHebheru “sikhatsi netikhatsi nencenye yetikhatsi” Nakuphelela kuhlushwa kwebantfwana baNkulunkulu,NgesiHebheru “Nasebacedzile kuphihlita emandla esive lesingcwele” tonkhe letintfo tiyawube setentekile.”
8Ngakuva loko labekukhuluma, kodvwa angizange ngikucondze kutsi kusho kutsini. Ngako ngabuta ngatsi: “Awu nkhosi yami, uyawuba yini umphumela wako konkhe loko?”
9Wangiphendvula watsi: “Hamba ngendlela yakho, Danyela, ngobe lamavi asavalelwe ashicilelwa, kuyawudzimate kube sikhatsi sekugcina. 10
Labanyenti bayawuhlanjululwa babe msulwa, bacengisiswe kahle bangabi nasici, kodvwa lababi bayawuchubeka babe babi kakhulu. Kute namunye walababi loyawukuvisisa, kodvwa laba labahlakaniphile bayawukuvisisa kahle.
11
11:31
“Kusukela ngesikhatsi lekwasuswa ngaso umhlatjelo wemalanga onkhe, kwemiswa sinengiso lesibanga incitsakalo kuyawutsatsa emalanga layi-1 290. 12Ubusisiwe lowo loyawulindza aze efike ekugcineni kwalamalanga layi-1 335.
13“Kodvwa wena Danyela, hamba endleleni yakho kuze kube ngusekugcineni. Uyawuphumula, kuyawutsi ekupheleni kwemalanga, uvuke utekwemukeliswa sabelo sakho lekulifa lakho.”


text:
Flagtails
Ligama Lemndeni Lelatiwako
Flagtail
Ligama lesayensi
Kuhliidae
Linani
Tingaba mashumi lasihlanu ngemasentimitha, silinganiso sato ngemashumi lamabili emasentimitha.
Kutichaza
Tincane, phindze tinemtimba lopatalele. Luphiko lwemsila lingatsi lijubekile/lehlukene kabili nelibala lelimhlophe nalokumnyama kiyo, linika lemfishi leligama layo. Timphiko letisetulu tinekumisa kwa ‘V’ loshonako. Tigogo tayo tigocana tigegelete loluphiko kanye nangasemuva etibunu. Tivama kuba nelibala leliyisiliva.
Satiso Sebantfu Bonkhe
Lomndeni we Kuhliidae ufaka luhlobo lunye kanye nemacembu lasiphohlongo etimfishi. Tivela etikolweni nasetindzaweni letisurgey ngelilanga. Titfolwa etindzaweni letinemanti lashonako noma emantini lamasha. Letincane takha/tenta emacembu lamancane futsi ngalesinye sikhatsi titfolwa ematjeni lanematje. Tidla ebusuku. Timfishi letinsikati letibaselwandle lelivulekile.
Kudla Kwato
Tidla mahhala tilwane letincane taselwandle letibhukushako.
Kusakata
Tivela ngetinhlobo tonkhe letishisako/letibandzako kanye nasetindzaweni letishisako letinelwandle mhlabawonkhe.
Timfishi letatiwako
Barred flagtail (Kuhlia mugil)
Flagtail (Prochilodus sp)


text:
Sanibonani. Ligama lami ngu Sicelo. Kunemtfwana Mongezi Mvelo lofuna uyise. Lomftwana use Swatini wakhuliswa tihlobo takhe taka Mdluli. Makwakhe washona kantsi babwakhe kutsiwa Ngu Pual Mvalo Bekasebenta ka Slumberland enaspoti. Lomntfwana Beka fundza apasakahle eskolweni kodvwa nyalo so uyekele utsengisa isangu naletinye tidzakamiva eswatini Enhlangano nase Piet Riteif. Sicela Lusito shem likusasa lakhe liyashabalala. Anginaso sitfombe sakhe kantsi nami angifisi kutiveta kuphela ngise asitakale lomntfwana. Ngiyabonga.
Ngifuna Uyise waMongezi
Leave a Reply
You must be logged in to post a comment.


text:
Pride of de Kaap
Ligcabho le de Kaap
Ligama
Ligcabho le de Kaap
Ligama Lelathini
Bauhinia galpinii
Inchazelo
Tinetindlela yemacembe lamabili lamise kwendlebe noma emacembe latimphiko lanebubanti lobumashumi lasitfupha ema mm. sikhatsi lesingiso sekuphuma kwetimbali yinyanga yeNdlovu Lenkhulu nenyanga yaMabasa, kepha titjalo tona tingachakata kusuka ngenyanga yeLweti.
Lemibala yaletimbali ivama kuhambela kusuka kumtfubi losaphinki kuya kuluphuti na mtfubi kuya kumhlophe. Emabawa amise kwesigwedlo futsi aluleke ngemashumi lamane ema mm.
Indzawo
Le Bauhinia galpinii ingatfolwa ihluma etindzaweni letinemahlatsi.
Sitselo
Sigogo lesicinile, lesifana lelipulango sitfwala tindumbu letipatalele letincane.
Umbhalo Lohlanganisiwe
Ngaphandle kwaleligama lelisho kutsi itfolwa esigodzini sase Cape lese Ningizimu Afrika, lesisitjalo kahle kahle sisuka etigodzini letishisako talelive. Yetsiwe isuselwa esigodzini se De Kaap lesendzaweni lesesifundzeni sase Mpumalanga eceleni kwe Mbombela (Nelspruit).
Lesitjalo sisakateke etigodzini letisemahlatsini alana eNingizimu Afrika bese, ngenca yebuhle bayo kanye nekukhululeka kwekukhula, nyalo itfolwa mhlaba wonkhe. Iphindze iyatiwa nge Afrikaans kutsi yi Vlam van die Vlakte lokuchaza kutsi ‘umlilo wendzawo’.


text:
61Jesu wesuka lapho wabuyela endzaweni yakubo, bafundzi bakhe bamlandzela. 2Kwatsi ngeliSabatha wacala wafundzisa esinagogeni. Labanyenti labamuva bamangala, batsi: “Lomuntfu wakutsatsaphi konkhe loku? Nhlakanipho lenjani lena layiphiwe? Letimangaliso letingaka utenta kanjani? 3
Akusiye yini umbati, indvodzana yaMariya, umnakaboJakobe, naJose, naJudasi, naSimoni? Angitsi bodzadzewabo balapha emkhatsini wetfu?” Base bayamcansukela.
4
Jesu watsi kubo: “Umphrofethi uyahlonipheka kuyo yonkhe indzawo ngaphandle kwaseveni lakubo nakubantfu bakubo, ngisho nakubemndeni wakubo imbala.”
5Akakhonanga kwenta imisebenti yemandla kuleyo ndzawo ngaphandle kwekutsi nje wabeka tandla kulabambalwa lababegula, wabaphilisa. 6
Wamangaliswa kungakholwa kwabo.
Jesu abehamba angenela imiti ngemiti yangakubo afundzisa bantfu. 7
Wabita bafundzi labali-12 watsi abete kuye. Wabatfuma ngababili, wabanika emandla ekukhipha imimoya lemibi kubantfu.
8
Wabayala kutsi bangaphatsi lutfo lwendlela ngaphandle kweludvondvolo; watsi bangasiphatsi ngisho nesinkhwa, nome sikhwama sekucela, nome imali etipatjini tabo. 9Kodvwa watsi bafake tincabule, bangatihlindzekeli ngeliyembe lesibili. 10Watsi kubo: “Nabaningenisa endlini, nibohlala kuleyondlu, nize nihambe kuleyo ndzawo. 11
Nakukhona lapho banganemukeli khona bangavumi nekunilalela, nibobashiya nihambe, nitsintsitse lutfuli etinyaweni tenu, kuze kube bufakazi bekunala kwabo.”
12Bahamba-ke baphostoli bashumayela bantfu kutsi baphendvuke. 13
Bakhipha emadimoni lamanyenti kubantfu, nalabanyenti lababegula babagcobisa ngemafutsa babaphilisa.
14
Mak. 8:28
Luk. 9:19
Inkhosi Herodi yakuva loko, ngobe ligama laJesu lase lidvume kakhulu. Labanye babetsi: “Johane uMbhabhatisi sewuvukile kulabafile. Ngiko nje enta letimangaliso letingaka.”
15Kodvwa labanye babetsi: “Ngu-Elija.” Labanye batsi: “Ngumphrofethi njengalabanye baphrofethi bakadzeni.”
16Kodvwa Herodi, nakeva ngesimo setintfo, watsi: “Johane, lengamjuba inhloko, sewuvusiwe, uyaphila.”
17
Herodi phela abesandza kutfumela kutsi kubanjwe Johane afakwe ejele. Abekwente loko, ngobe abesatsetse Herodiyasi, wamenta umkakhe. LoHerodiyasi abengumkaFiliphu, umnakaboHerodi. 18
Phela Johane abekhute Herodi watsi: “Umtsetfo awukuvumeli kutsi utsatse umfati wemnakenu, umente wakho.”
19Nguko-ke Herodiyasi waba nemagcubu naJohane, afisa kutsi abulawe, kodvwa abete indlela. 20Herodi bekamesaba Johane amati kahle kutsi ungumuntfu lolungile nalongcwele, ngako-ke abemvikela. Abetsi, nakamuva akhuluma, adzidzeke, noko ajabulele kumlalela.
21Kodvwa litfuba lavuleka ngesikhatsi Herodi agubha lusuku lwakhe lwekutalwa. Wenta sibhimbi, wabita bonkhe bantfu besigodlo sakhe, netindvuna takhe temphi, kanye netiphakanyiswa taseGalile. 22Indvodzakati yaHerodiyasi yeta yabagidzela kahle kakhulu. Herodi wajabula kanye netivakashi takhe, wadzimate watsi kulentfombatana: “Cela kimi nome ngabe yini lokufunako, ngitakupha kona.” 23Wafunga watsi kuyo: “Nome yini lotayicela kimi, ngitakupha yona, nome ngabe yihhafu yembuso wami.”
24Yaphumela ngephandle intfombatana yaya kuyawubuta kunina yatsi: “Ngingacelani?” Unina watsi: “Cela inhloko yaJohane uMbhabhatisi.”
25Masinyane intfombatana yabuya igijima, yafika enkhosini yacela yatsi: “Ngifuna ungiphe nyalo nje inhloko yaJohane uMbhabhatisi, ibekwe emgcwembeni.”
26Inkhosi yadzabuka kakhulu; kodvwa ngenca yesifungo, lebeseyisentile embikwetivakashi tayo, ayitsandzanga kusephula. 27Masinyane inkhosi yatfumela lisotja kutsi aliletse inhloko yaJohane. Lahamba layawujuba inhloko yaJohane ejele. 28Yaletfwa-ke inhloko yaJohane isemgcwembeni, yaniketwa intfombatana, intfombatana yayinika unina. 29Batsi kube bakuve loko bafundzi baJohane, bahamba bayawutsatsa sidvumbu sakhe bayawusingcwaba.
30Baphostoli babuya kuJesu bafike bambikela ngako konkhe lababekwentile nalababekufundzisile. 31
Watsi kubo: “Ase sibonane sodvwa, siphumule kancane.” Ngobe bekuphitsitela bantfu behla benyuka, loko kwenta kutsi Jesu nebafundzi bakhe babete nalesincane nje sikhatsi ngisho nesekudla imbala. 32Ngako bahamba ngemkhumbi baya endzaweni lete bantfu, baba bodvwana.
33Noko bantfu labanyenti bababona nase bahamba, babalandzela ngematubane, batsi phitsilili bavela kuwo onkhe emadolobha, baze befika kucala nakuleyo ndzawo abeya kuyo Jesu nebafundzi bakhe. 34
1 Khos. 22:17
2 Khr. 18:16
Hez. 34:5
Mat. 9:36
Watsi uyehla nje Jesu esikebheni wabona lesikhulu sicumbi sebantfu, wabahawukela ngobe bebanjengetimvu letite umelusi. Wabafundzisa ngetintfo letinyenti. 35
Kwatsi nase liyawushona, bafundzi bakhe beta kuye batsi: “Lendzawo ilihlane, kantsi futsi nelilanga seliya kunina. 36Bahambise labantfu baye emitini nasemadolobhaneni lasedvute bayetitsengela kudla.”
37Kepha Jesu wabaphendvula watsi: “Banikeni nine labangahle bakudle.”
Batsi bona: “Singaya yini kuyawutsenga tinkhwa ngabodenariyo labangema-200 sibanikete badle?”
38Watsi kubo: “Ase niyewuhlola kutsi ninetinkhwa letingaki.”
Batsi nase bahlolile, babuya batsi: “Sinetinkhwa letisihlanu netinhlanti letimbili.”
39Wabayala bafundzi bakhe watsi abahlalise labantfu ngetigaba tabo etjanini lobuluhlata. 40Ngako bahlala phansi ngeticheme tabo: ngemakhulu nangema-50. 41Watsatsa letinkhwa letisihlanu naletinhlanti letimbili wabuka etulu ezulwini, watibusisa. Wahlephula letinkhwa watiniketa bafundzi bakhe kutsi batabele labantfu; wacetuna naletinhlanti letimbili wabanika bonkhe. 42Badla bonkhe besutsa. 43Bafundzi babutsa timvutfuluka tetinkhwa netetinhlanti, bagcwalisa emabhasikidi lali-12. 44Emadvodza ladla kuleto tinkhwa abe ti-5 000.
45Masinyane Jesu wangenisa bafundzi bakhe esikebheni, wabahambisa ngembili kwakhe, wabewetela ngesheya eBhethsayida, yena wasala ahambisa lesicuku sebantfu. 46Watsi nasabahambisile, wenyukela entsabeni wayawukhuleka. 47Kwatsi nakuhwalalako, sikebhe sabe sisekhatsi nelwandle, yena waba yedvwa elusentseni.
48Wababona kutsi basigwedla kamatima sikebhe, ngobe umoya bewuphambene nabo. Kwatsi ekuseni kungakasi, emkhatsini weli-awa lesitsatfu nelesitfupha, Jesu weta kubo ahamba etikwemanti. Wacondza embili, washaya kungatsi uyendlula. 49Bona-ke bambona ahamba etikwemanti bakhala bamemeta batsi: “Sipoko!” 50Ngobe bambona bonkhe betfuka, besaba kakhulu.
Masinyane wakhuluma nabo, watsi: “Manini sibindzi, ningesabi, ngimi.” 51Wangena esikebheni sabo, umoya wathula, ngako bamangala kakhulu. 52Bebangacondzisisi kahle kutsi tinkhwa betichazani, imicondvo yabo yayivalekile.
53Batsi nase bewelile, bakhunga sikebhe elusentseni lwelwandle, behlela eGenesaretha. 54Batsi nabehla esikebheni, bantfu bambona masinyane Jesu. 55Bagijima bonkhe bachamuka kuto tonkhe tigodzi letatimadvutane, baletsa labagulako ngetinhlaka, babaletsa lapho beve kutsi ungakhona Jesu. 56Yonkhe indzawo lapho abeya khona Jesu emitini, nasemadolobheni, nasemaphandleni, babeletsa kuye tigulane etimakethe. Tamncenga kutsi sale avuma kutsi titsintse umphetfo wengubo yakhe. Nembala tonkhe letawutsintsa taphila.


text:
111Kwatsi kube Jesu acedze kuyala bafundzi bakhe labebali-12, wesuka lapho wayawufundzisa ashumayela emadolobheni akuleyo ndzawo.
2Kwatsi-ke Johane uMbhabhatisi asesejele weva ngemisebenti yaKhristu, wase utfumela labanye bafundzi bakhe kuye. 3Befike batsi kuye: “Wena unguye yini lona lotako, nome kusafanele silindzele lomunye?”
4Jesu waphendvula watsi kubo: “Ncandzekani niyemtjela Johane ngako konkhe lenikuvako nalenikubonako: 5
61:1
Timphumphutse setiyabona, tinchute netishosha setiyahamba, emalephelo ayahlanteka, tihhulu setiyeva, labafile bayavuswa, neliVangeli seliyashunyayelwa kulabamphofu. 6Ubusisiwe longakhubeki ngami.”
7Kwatsi nasebancandzeka, Jesu wacala wakhuluma eticunjini ngaJohane watsi: “Nanisuka niya ehlane naniyewubonani kani? Naniyewubona umhlanga uveveteliswa ngumoya yini? 8Kantsi nanisukele kuyawubonani, vele? Naniyewubona umuntfu lowembetse tingubo letinhle yini? Anati yini kutsi labanjalo basetindlini temakhosi? 9Kodvwa vele nje, nanisukele kuyawubonani, umphrofethi? Yebo, empeleni nabona lomkhulu kakhulu kunemphrofethi. 10
Mak. 1:2
Nguye lona lekubhalwe ngaye kutsi:
“ ‘Bheka, ngitfumela sitfunywa sami embikwakho,
lesiyawulungisa indlela yakho embikwakho.’
11“Ngicinisile, ngitsi kini: Kubo bonkhe labake baba khona emhlabeni kute lowake waba mkhulu kunaJohane uMbhabhatisi; kepha lomncane embusweni welizulu mkhulu kunaye. 12
Kusukela etikhatsini taJohane uMbhabhatisi kuze kube ngulamuhla umbuso welizulu uyaphangwa, nalabo labawuphangako bayawuhlwitsa. 13Ngobe bonkhe baphrofethi nemtsetfo kwaphrofetha, kwaze kwefika Johane. 14
Mat. 17:10-13
Mak. 9:11-13
Luk. 1:17
Nanivuma kukwemukela loko, ngu-Elija lona labetawufika. 15
Semb. 2:7
Lowo lonendlebe yekuva akeve.
16“Konje ngingasifanisa nani nje lesitukulwane salamuhla? Sinjengebantfwana labasemakethe nabamemetana 17batsi: ‘Sanishayela tigubhu, anigidzanga; sahlabela tingoma tesililo, kodvwa anikhalanga.’ 18Ngobe Johane wefika angadli, anganatsi, base batsi: ‘Unelidimoni.’ 19
11:49
INdvodzana yeMuntfu yona yefika, yadla yanatsa, base batsi: ‘Ase nibheke, nansi indvodza! Simiti nemnatsi weliwayini, kantsi futsi ungumngani webatselisi netoni!’ Noko, kuhlakanipha kwaNkulunkulu kubonakala kuliciniso ngemiphumela yako.”
20Jesu wase ucala kusola emadolobha, lekwakwenteke kuwo imisebenti yakhe yemandla leminyenti, ngobe abengaphendvuki. 21
Amo. 1:9-10
Zak. 9:2-4
Watsi: “Maye kuwe, Khorazini! Maye nakuwe, Bhethsayida! Ngobe kube lemisebenti yemandla lebeyenteke kini beyenteke eThire naseSidoni, ngabe kadze batitsela ngemlotsa bembatsa emasaka bakhombisa kuphendvuka. 22Kepha ngitsi kini: Kuyawuba ncono kuyo iThire neSidoni kunakini ngelilanga lekwehlulela.
23
Isa. 14:13-15
“Nawe-ke Khaphanawume, ucabanga kutsi uyawuphakanyiselwa ezulwini yini? Uyakwehliselwa endzaweni yalabafile, ngobe kube yayentiwe eSodoma imisebenti yemandla leyayentiwe kuwe, ngabe ikhona nalamuhla. 24
Luk. 10:12
Kepha ngitsi kini: Kuyawuba ncono kulo live laseSodoma kunakuwe ngelilanga lekwehlulela.”
25
Ngaleso sikhatsi Jesu wakhuluma watsi: “Ngiyabonga, Babe, Nkhosi yelizulu nemhlaba, ngobe ukufihlile loku kulabahlakaniphile nalabanekucondza, wakwembula kulabo lababantfwana. 26Yebo, Babe, ngobe kwaba kuhle ebusweni bakho kutsi kube njalo.
27
3:35
6:46
10:15
“Konkhe ngikuphiwa nguBabe, kute loyatiko iNdvodzana ngaphandle kweYise, kantsi futsi kute lomatiko uYise ngaphandle kweNdvodzana nalowo iNdvodzana letsandza kumembulela yena.
28
“Wotani kimi, nine nonkhe lenikhatsele nalenisindvwa yimitfwalo, ngitaniphumuta. 29
Bekani lijoko lami etikwenu, nifundze kimi, ngobe mine ngimnene, ngitfobekile ngenhlitiyo, khona niyawutfola kuphumula kwemiphefumulo yenu; 30
ngobe lijoko lami lilula, nemtfwalo wami awusindzi.”


text:
61IJerikho yayivalisisiwe ngenca yesive sema-Israyeli. Bekungaphumi muntfu, kungangeni muntfu.
2Simakadze wakhuluma kuJoshuwa, watsi: “Buka la, iJerikho sengiyetfule esandleni sakho, yona nenkhosi yayo kanye nemabutfo ayo. 3Wena nemabutfo akho onkhe hambani nitungelete lelidolobha kanye. Loko niyawukwenta emalanga lasitfupha. 4Uboba nebaphristi labasikhombisa labaphetse emacilongo lasikhombisa lentiwe ngetimphondvo temvu; babohamba embikwalelibhokisi lesivumelwane. Ngelilanga lesikhombisa lelidolobha nibolitungeleta emahlandla lasikhombisa, baphristi bona bashaye lamacilongo. 5Nitawutsi ningeva bawashaya badvonsa sikhatsi lesidze, bonkhe bantfu bamemete kakhulukati; lubondza lwalelidolobha lutakuwa, bantfu bese bangena ngekhatsi, ngulowo nalowo lapho angakhona khona.”
6Ngako Joshuwa, umsa waNuni, wabita baphristi wakhuluma kubo, watsi: “Tsatsani libhokisi lesivumelwane saSimakadze, bese kutsi baphristi labasikhombisa baphatse emacilongo lasikhombisa embikwalo.” 7Wakhuluma esiveni watsi: “Chubekani! Hambani nitungelete lidolobha, tingadzi letihlomile tihambe embili, ngembili kwelibhokisi lesivumelwane saSimakadze.”
8Watsi kube Joshuwa akhulume esiveni, baphristi labasikhombisa baphatsa emacilongo lasikhombisa lentiwe ngetimphondvo tetimvu, bawaphatsa embikwaSimakadze bachubeka, bashaya emacilongo abo, kwatsi libhokisi lesivumelwane saSimakadze labalandzela ngemuva.
9Emadvodza labehlomile ahamba embikwebaphristi labashaya emacilongo, kwatsi tingadzi tangemuva talandzela libhokisi lesivumelwane. Ngaso sonkhe lesikhatsi emacilongo abekhala. 10Kodvwa Joshuwa sive sonkhe abesiyale, watsi kuso: “Ningacali nimemete ningasho lutfo, kuze kube lilanga lengitanitjela ngalo kutsi nimemete, nitawube seniyamemeta-ke!” 11Ngako Joshuwa wenta kutsi libhokisi lesivumelwane saSimakadze litungelete lidolobha kanye ngelilanga. Emvakwaloko bantfu babebuyela enkambu bayewulala khona.
12Joshuwa wavuka ekuseni ngeluvivi ngakusasa, baphristi batsatsa libhokisi lesivumelwane saSimakadze. 13Baphristi labasikhombisa lababephetse emacilongo lasikhombisa lentiwe ngetimphondvo tetimvu beta ngembili, bahamba embikwelibhokisi lesivumelwane saSimakadze, bahamba bashaya lamacilongo. Lamadvodza labehlomile abehamba embikwabo, leti letinye tingadzi tatihamba ngemuva kwelibhokisi lesivumelwane saSimakadze, lamacilongo abechubeka ashaywa. 14Ngako-ke nangelilanga lesibili bahamba batungeleta lidolobha kanye, baphindze bancandzeka babuyela enkambu. Loku bakwenta kwaze kwaphela emalanga lasitfupha.
15Ngelilanga lesikhombisa bavuka ekuseni ngeluvivi, bahamba batungeleta lidolobha emahlandla lasikhombisa, njengobe babevele benta; kodvwa ngalelo langa lidolobha balitungeleta kasikhombisa. 16Ngesikhatsi sebatungeleta kwesikhombisa, nebaphristi sebashaya kakhulu emacilongo, Joshuwa watjela sive sonkhe, watsi: “Memetani kakhulu! Ngobe Simakadze sewuninikile lelidolobha. 17
Heb. 11:31
Lidolobha kanye nako konkhe lokukulo kufanele kunikelwe kuSimakadze kubhujiswe. NguRahabi kuphela, ingwadla, lotawusindza kanye nabo bonkhe labanaye endlini kakhe, ngobe watifihla tinhloli lesasititfumile. 18
Kodvwa nine khweshani kuletintfo letinikelwe kutsi titewubhujiswa, kuze ningetikutidvonsela kubhujiswa ngenca yekutitsatsela letinye tato. Nanenta loko, nitawube nidvonsela inkambu yema-Israyeli ekubhujisweni, niyiletsele kufa. 19
Yonkhe igolide, nesiliva kanye netintfo letentiwe ngelitfusi nangensimbi tehlukaniselwe Simakadze, ngako kufanele timikiswe endlini yakhe yengcebo.”
20
Josh. 2:12
Atsi kube emacilongo akhale kakhulu, sive sonkhe samemeta kakhulu. Satsi kube sive sonkhe sive kukhala kwelicilongo, samemeta, lubondza lwelidolobha lwahhihlikela phansi; ngako nguleyo naleyo ndvodza yangena yacondza ekhatsi, balidla lidolobha. 21Babhubhisa konkhe lokwakungekhatsi kwelidolobha, emadvodza nebafati, labancane nalabadzala, tinkhomo, netimvu, netimbongolo, ngelusiko lwenkemba.
22Joshuwa wakhuluma kulamadvodza lamabili labeyewuhlola live, watsi: “Hambani niye kulendlu yalengwadla, nifike niyitsatse yona kanye nebemndeni wayo, njengobe nifungile kuyo.” 23Ngako letinsizwa letimbili letatitinhloli tangena, tafike tatsatsa boRahabi, neyise, nenina, nabomnakabo, nabo bonkhe lababenaye, netihlobo takhe tonkhe. Bafike babashiya ngaphandle eceleni kwenkambu yema-Israyeli.
24Lonkhe lidolobha nako konkhe lokusekhatsi bakushisa ngemlilo; kodvwa isiliva, negolide, netitja telitfusi netensimbi bakufaka endlini yengcebo yaSimakadze. 25Joshuwa wasindzisa Rahabi, ingwadla, nemndeni wakhe kanye nabo bonkhe lababenaye, ngobe watifihla tinhloli letatitfunyelwe nguJoshuwa eJerikho. Nalamuhla loku uhleti emkhatsini wema-Israyeli.
26
Ngaso leso sikhatsi Joshuwa wakhipha sifungo lesimatima, watsi: “Wonkhe lowetama kuvusa lelidolobha, iJerikho, uyawucalekiswa embikwaSimakadze:
“ ‘Uyawufelwa yindvodzana lelitubulo lakhe,
nakabeka leto tisekelo talo;
afelwe ngumntfwanakhe losemncane,
nakafaka emasango alo.’ ”
27Ngako Simakadze waba naJoshuwa kuko konkhe, ludvumo lwakhe lwandza nalo lonkhe live.


text:
Ngoba siyahlulana (Prod. by Jay santo)
Smash on thingz ft Young Steez
Ngoba siyahlulana (2020)
Chorus =Sekuncono ngtsatse umhlalaphansi ngvele ngkhetse lomunye bo eh ×4
Verse 1 : ngdziniwe kuphukinhlitiyo mine ngloku ngcabangana nawe ; sengaze ngbulawe nay heart attack solo ngifela kutsandza wena mntfwanebantfu bengcela sale stsatsi break ; ngoba ngyabona gtawngene nkingeni ngsese mngani kutsi ngaze ngingene thuneni ngendzaba yeltsandvo ungvalele khoneni; angalumuhle stsandvwa sami kodvwa lkhiwa lelihle ligcwele tibung labadzala bakusho kwahlalengcondvwen hamba juba bayokhlutsa phambhil ngitsalikho licili lelatikhotsa umhlane; liso liwelumfulugcwele ngake ngasho kutsi lenkukhu iyawsola lombhila.


text:
Umkhonto weSizwe
Umkhonto we Sizwe lophindze watiwe ngekutsi i "MK" bekuliphiko letempi te African National Congress (ANC), kantsi lomunye wesunguli balo ngu Nelson Mandela ngemuva kwesehlakalo sekubulawa kwebantfu e Sharpeville. lenye intfo leyenta kwasungulwa leliphiko bekungukutsi I ANC beyingasakhoni kuchubeka netinkulumiswano tekucedza libandlululo kanye nekuyinyova ngekuthula ngaphandle kweludlame. Injongo ye ANC bekukulwa nelubandlululo nobe ngabe kutsatsani.[1] Ngemuva kwekunika sicwayiso umbuso welubandlululo ngenyanga ya Lweti 1961, umbuso awumange ubatsatsele enhloko, wachubeka ngencindzetelo yebantfu labamnyama, ngulapho ke licembu lwe Mkhonto weSizwe lahlela laphindze lahlasela kwekucala mhlaka 16 Ingongoni 1961. Lokuhlasela loku umbuso welubandlululo wakubona njenge kuvukela umbuso kantsi yona I MK yabonwa njengelicembu lwemavukela mbuso I Ningizimu Afrika kanye ne Melika.[2]
Emahhovisi awo Umkhonto bekase Rivonia e Johannesburg sikhatsi lesidze , kwatsi ngemnyaka wa 1963 baholi bayo labangu 19 baboshwa lokufaka phakatsi bo Arthur Goldreich kanye na Walter Sisulu, baboshwa e ensimini yase Liliesleaf farm e Rivonia.[3] Umnikati walelisimu bekungu Arthur Goldreich kantsi latsengwa ngemali ye South African Communist Party kanye ne ANC. Lokutsengwa lalindzawo yase Liliesleaf kwenteka ngoba bantfu labamnyama bebangakavumeleki kuhlala etindzaweni tebantfu labamhlophe ngaphansi kwemtsetfo lobewatiwa nge Group Areas Act. Kwatsi bonke labaholi bangaboshwa babese baya gwetjwa ecaleni lebelatiwa nge Rivonia Trial. Wilton Mkwayi wakhona kufohla ejele wabaleka kusatsetfwa lelicala.
Kwatsi nakufika inkululeko e Ningizimu Afrika ngo 1994, I MK yafakwa ngaphansi kweliphiko lwetekuvikela takhona e Ningizimu Afrika.[4]


text:
Imishado lelungisiwe beyivame kwatiwa kubaholi beBasotho kanye nebantfwana betikhulu, emadloti kanye nekuhlangana kwebuhlobo kwakumucoka ngekwenta imitsetfo yekuhlobana nemmango. Lobabe walomfana bekavama kusoma ngekutsi afike kubatali balentfombatana.
Umangabe bebamemukela, bekacela ligcoma lemanti. Umangabe labatali balentfombatana bavuma, lomfana, nebangani bakhe labambalwa, bebabese bavakashela lentfombatana ngalokusemtsetfweni. Umangabe bekavuma kufananisa, bekamunika sikafu (moqhaka).
Bekavama kumunika kudla lebekadze angakuvumi lomfana, bekangafuni kutsiwe ‘utele kudla hhayi lutsandvo’. Nomangabe lalababili bebangakaze bahlangane ngaphambilini, bebavama kuphasisa lokukhetsa lokwentiwe, kepha ngetikhatsi takucala bekumele bahambe ngalomshado noma ngabe bayatsandzana noma cha. Nyalo muva indlela lekahle kakhulu seyicaliwe — namuhla kukhetsa kwamunye yintfo lejwayelekile bese liningi lebesifazane labangakashadi liba bomake.
Ngaphambilini, umshado wawubasemtsetfweni ngekutsi kukhokhwe ibohali (emalobolo) kusuka kucembu letihlobo temkhwenyana kuya kubomakoti. Kukhokhwa kwetinkhomo kanye nalenye imfuyo bekuchaza kutsi bantfwana batophuma kulesive sakalobabe kanye nelicembu letihlobo, hhayi khabo lomake. Inombolo yebohali yayingetulu noma ngaphansi kwetinkhomo letimashumi lamabili, lihhashi linye, netimvu letilishumi noma timbuti, kepha kwakuyintfo lebhadalwa ngalokuphelele.
Ngemuva kwekufaka tinkhomo letingaba lishumi, kubhadala lokungetekile bekusita lamacembu lamabili ngekutsi acocisane ngebuhlobo phindze akhe nebungani. Ngaphambilini umshado bowuvame kubanjwa ngemuva kwekulungisa umshado. Kusuka lapho, lalababili bebangakameli kutsi bahlangane ngekwelicansi noma bahlale ndzawonye.
Namuhla imishado ivela ngekweca noma ngesikhatsi indvodza kanye nebangani bayo babamba/beba (shobela) intfombatana yakhe lasayikhetsile iye ekhaya kubo, lapho ifike imukelwe khona kubengatsi kwentiwa umshado. Silwane singahle sihlatjwe kwentela kukhomba lomsebenti, tibe timphekeleteli tamakoti titfunyelwa ngemuva kwakhe.
iBohali yekucala lefakwako, yetinkhomo letisitfupha noma imali, yindlela yekukhombisa kwalomkhwenyana kutsi utobanebudlelwane ngekwetelicansi nemfati wakhe, kepha akumuniki ligunya kutsi atsi bantfwana balomfati batoba malunga elicembu lemndeni wakhe; ngaloku cishe tinkhomo letilishumi (noma kulingana kwemali yabo) kumele ifakwe phindze yatiwe sive.
Lalababili lesebatsetsene labasha akukagadvwa kutsi babenelikhaya labo. Makoti uhlala nebatali bemkhwenyana. Uyabaphekela, usita ngemisebenti yelikhaya, phindze asebente emasimini, ngasosonkhe sikhatsi ugcina imiyalo (inhlonipho) kubabe-tala wakhe lekufaka ekhatsi kungasho libito lakhe noma ngumuphi umsindvo lofana naleligama.
Ngaphambilini wesilisa bekangafaka sicelo sendzawo kanye nenkhomba yekwakha ekucaleni kwesikhatsi sekucala ngemuva kwekushada, bese kancane tindlu letinsha ngenkhululeko ngekuma kwemndeni lomkhulu.
Kufunwa kwendzawo namuhla kusho kutsi angema sikhatsi lesidze lesingetulu kwemnyaka. Nomakunjalo, liningi lebashadikazi alikuvumi loko, lifuna emakhaya abo ngekushesha kulomshado.Translated by Phindile Malotana


text:
Hard Corals
Ligama lelatiwako lemndeni
Hard corals
Ligama lesayensi
Scleractinia
Linani
Ingangemamitha esikwele lamanengi
Kutiveta
Kuma kwayo, linani kanye nelibala kuyehluka kakhulu. Ludvondvolo, emagala, tingalo/iminwe, sigogo, netigogo letisandingilizi tivame kubonwa. Letinye tiyashelela, kube letinye tinemaguludla enhloko yonkhe. Libala nalo liyehluka kusuka kuluphuti, bovu kanye namtfubi kuya kuluhlata, luhlata loyakumnyama, mphunga kanye nansundvu.
Satiso Sebantfu Bonkhe
Le Scleractinia iwela ngephansi kwema Hexacorallia liklasi lelincanyana lelifaka ema anemones, zooanthids kanye nematje lamnyama. Lamatje laligugu alicembu lemacembu lelakha ummango wematsambo latimvitsi tecalcium carbonate. Kwakhiwa kwematje. Lamacembu ahlanganiswa yinyama leyenta izooxanthlellae yetihlahla letincane letihluma emantini noma eceleni kwemanti iphindze inike libala bese isita ekwakheni lamatsambo. Lokukhicitwa phindze kwemacandza etilwane tasemantini.
Kudla Kwato
Tidla titjalo netilwane letincane tasendzaweni yetilwane.
Kusakata
Tivela ngetinhlobo tonkhe tekushisha/tekubandza kanye nasetindzaweni letishisako letinelwandle mhlaba wonkhe.
Common Species
Cluster finger coral - Acropora digitifera
Mushroom coral - Fungia scutaria
False brain coral - Symphyllia sp.


text:
Sunfish
Imfishi yelilanga
Ligama Lemndeni Lelatiwako
Sunfish (Imfishi yelilanga)
Ligama Lelinye Lelatiwako
Mola mola
Ligama Lesayensi
Molidae
Linani
Ingangemamitha lamane.
Kutiveta
Imise kwedisk, ipatalele lolokugubhile emtimbeni. Timphiko tangetulu/ngemuva netasetibunu tinkhulu futsi ticijile. Luphiko lolungasemsileni lunciphiseke lwaba njengeligagasi lelikhululekile lelingasetjentiselwa kugcizelela kunyakata/kuhamba. Libala livama kubangulelikhanyako kuya kumphunga lotopele lonetigadla letimnyama.
Satiso Setintfo
Umndeni we Molidae ufaka tinhlobo letintsatfu nemacembu etilwane lasihlanu. Nguyona mfishi inematsambo lasindzako mhlabawonkhe, ikala tinkhulungwane tema kg. Tisebentisa timphiko tangemuva/ngetulu netasetibunu kwentela kunyakata. Tisusa emanti ngencenye letiphefumula ngato kwentela kugucukela emaceleni. Titfole leligama lato ngalomkhuba wato wekuhlala ngetulu elangeni, noma tisuke tilawula kushisa. Tisakateke kakhulu emantini lavulekile emifula/elwandle.
Kudla Kwato
Tidla emajellyfish, timfishi letincane, netilwane letibhukusha elwandle.
Kusakata
Tivela ngetinhlobo tonkhe tekushisa/tekubandza naselwandle lolusetindzaweni letishisako mhlaba wonkhe.


text:
Emuva kwekucedza sikolwa, Albertina Sisulu wakhetsa kufundzela kuba ngunesi. Nga1940 wacala kusebenta eJohannesburg General Hospital, lapho khona bekasebenta nemfati wekucala waNelson Mandela lobekatiwa njenga Evelyn. Ngulana futsi lapho khona wasebenta nadzadze wendvodza yakhe, lobekabitwa ngaBarbie.
Imphilo yekuba ngunesi losafundza beyingekho melula. Albertina bekufanele abhekane nebantfu lasebenta nabo lababandlululako, ngisho nalaba bebabancane kuye. Phindze futsi bekumele asebentise imali yakhe lencane kutsenga timphahla takhe tekusebenta. Albertina bekumele avakashele tigulane emakhaya, loku bekakwenta ahamba ngetinyawo.
Albertina waba ngunesi ngalokugcwele nga1944. Nga1980 wabekwa njenganesi lonkhulu kusibhedlela lesincane eSoweto. Wacubeka wasebenta lapho wate watsatsa umhlala phansi nga1983. Emuva kwalapho wasebenta na Dr. Abu Baker Asvat, dokotela lotimele eSoweto. Wamuvumela kutsi acubeke netepolitiki noma asebentela yena. Wacubeka wamusebentela kwaze kuba ngulapho khona Dr. Abu abulawa nga1989.
Ngabo 1950 Albertina waba mucoka ku Federation of South African Women. Bekahamba phambili ekulwisaneni nekucindzetelwa kwebantfu ngebulili babo. Albertina bekakhona kulabo labatfola bonesi kutsi bayosebenta eTanzania, emuva kwekkutsi bonesi baseBritain bahambe iTanzania nayitfola inkhululeko nga1961. Nga1983, bekabambisene kuba ngumengameli weUDF. Nga1989, wahola litsimba lebaholi beUDF leliya ngaphesheya kwetilwandle (USA) kuyohlangana nebaholi.
Kuyobatjela ngebunzima kwebantfu labanyenti eNingizimu Afrika ngesikhatsi selibandlululo. Naseliphelile libandlululo eNingizimu Afrika, lapho khona hulumende welinyenti waphatsa nga1994. Albertina waba lilunga lasephalamende, tinkinga lalwisana nato tinkinga tebantfu besifazane nebantfwana.
Wasungula iAlbertina Sisulu Multipurpose Resource Centre/ASC umsebenti wayo kwakukwenta imphilo yebantfu baseOrlando West ibe lula. Kulapho umndeni wakaSisulu bewuhlala khona. Beyenta loku lokulandzelako: Sikolwa sebantfwana labadzingwa kunakekelwa kakhulu Kukhulisa bantfwana labancane Indzawo yebantfu labakhubatekile labangekho esikilweni, lebafundzisa emakhono kwentele kutsi bakhone kutfola umsebenti Indzawo yekudla Indzawo lapho utfola lwati khona
Translated by Thandokuhle Motha


text:
441Leli livi lelefika kuJeremiya macondzana nawo onkhe emaJuda labehlala eGibhithe Lengentansi, eMigdoli, naseThaphanesi, naseMemfisi,“Memfisi” ngesiHebheru “Nofu” naseGibhithe Lengenhla,“eGibhithe Lengenhla” ngesiHebheru “ePhathrosi” litsi: 2“Naku lokushiwo nguSimakadze longuSomandla, Nkulunkulu wema-Israyeli, utsi: Nayibona lenhlekelele lenkhulu lengayehlisela etikweJerusalema nasetikwawo onkhe emadolobha akaJuda. Lamuhla asahleti atindzala, kute muntfu lohlala kuwo, 3ngenca yebubi lobentiwe ngulabo bantfu. Bangicunula, ngabatfukutselela ngekutfuncisa kwabo imphepho nangekukhonta labanye bonkulunkulu labangazange babati bona kanye nani naboyihlo. 4
35:15
Nganitfumelela tinceku tami baphrofethi emaphindzephindze letatitsi: ‘Ningayenti lentfo lesinengiso kimi.’ 5Kodvwa anizange ningilalele nome ninginake; anizange nigucuke nibushiye bubi nibo, nome nikuyekele kutfuncisa imphepho kulabanye bonkulunkulu. 6Ngako-ke, intfukutselo yami leyesabekako yatfululwa; yawavutsela lamadolobha akaJuda kanye netitaladi taseJerusalema, ngatenta taba tindzala letasala tikhala libhungane, njengobe kunjalo nalamuhla.
7“Nyalo-ke, naku lokushiwo nguSimakadze longuSomandla, Nkulunkulu wema-Israyeli, utsi: Niyehliselelani lenhlekelele lenkhulu kangaka etikwenu ngekubesusa laba bakaJuda emadvodza, nebafati, nebantfwana kanye netinswane, kuze nisale senite insali? 8Ningicunulelani ningitfukutselise ngaloko lokwentiwe tandla tenu, nangekutfuncisa imphepho kulabanye bonkulunkulu baseGibhithe, lapho nitewuhlala khona? Nitatibhubhisa nine, nitente nibe yintfo yekucalekisa nelihlazo etiveni tonkhe temhlaba. 9Senibukhohliwe yini lobubi lobentiwa boyihlo, nemakhosi akaJuda nemakhosikati awo kanye nebubi lobentiwa ngini nebafati benu eveni lakaJuda nasetitaladini taseJerusalema? 10Kuze kube ngulamuhla basengakatitfobi nome bakhombise inhlonipho, futsi abakaze bawulandzele umtsetfo wami netimiso tami lengatimisa embikwenu naboyihlo.
11
Amo. 9:4
“Ngako-ke naku lokushiwo nguSimakadze longuSomandla, Nkulunkulu wema-Israyeli, utsi: Ngitimisele kwehlisela inhlekelele etikwenu nekubhubhisa Juda wonkhe. 12
Ngitayisusa insali yakaJuda leyayitimisele kuyawuhlala eGibhithe; bonkhe bayawubhubhela khona eGibhithe; bayawubulawa ngenkemba, nome babulawe yindlala. Kusukela kulomncane kakhulu kuye kulomkhulu kakhulu, bayawubulawa ngenkemba nome babulawe yindlala. Bayawuba yintfo yekucalekisa neyekwesabisa, babe yintfo yekwetfuka nelihlazo. 13Labo labahlala eGibhithe ngiyawubajezisa ngenkemba, nangendlala, nangesifo lesibulalanako, njengobe neJerusalema ngayijezisa. 14Kute namunye wensali yakaJuda lowayawuhlala eGibhithe loyawuphunyula nome loyawusala bese uyancandzeka ubuyela eveni lakaJuda, lapho afisa kubuyela khona ayewuhlala. Kute nome munye loyawuncandzeka ngaphandle kwalabo labambalwa labayawubaleka.”
15Kwabe sekutsi onkhe emadvodza labati kutsi bomkawo batfuncisa imphepho kulabanye bonkulunkulu, akanye nabo bonkhe bafati bebalapho, yonkhe lenhlangano lenkhulu, ngisho bonkhe bantfu lababehlala eGibhithe Lengentansi naLengenhla,“eGibhithe Lengentansi naLengenhla” ngesiHebheru “eGibhithe nasePhathrosi” lokusho kutsi “eGibhithe Lengaseningizimu” bakhuluma kuJeremiya batsi: 16
53:1
Jer. 6:16
18:12
“Singeke sililalele lelivi lolikhulume kitsi ngelibito laSimakadze. 17
Nakanjani sitawukwenta konkhe lesitsite sitakwenta: Sitawutfuncisela imphepho kuyo iNkhosikati yeLizulu, sitfululele iminikelo yesinatfo kuyo, njengobe tsine nabobabe, nemakhosi etfu, netiphatsimandla tetfu tatenta emadolobheni akaJuda nasetitaladini taseJerusalema. Ngaleso sikhatsi sasinekudla lokunyenti kakhulu, sime kahle, singahlushwa lutfo. 18Kodvwa seloku sayekela kutfuncisa imphepho kuyo iNkhosikati yeLizulu sayekela nekutfululela iminikelo yesinatfo kuyo, asisenalutfo, futsi solo siyabhubha siyaphela ngenkemba nangendlala.”
19
Bafati nabo bachubeka batsi: “Satsi nasitfuncisa imphepho kuyo iNkhosikati yeLizulu sitfululela neminikelo yesinatfo kuyo, emadvodza etfu akazange ati yini kutsi sasenta emakhekhe labefanana nesitfombe sayo sayitfululela neminikelo yesinatfo?”
20Jeremiya wabe sewukhuluma kubo bonkhe bantfu, emadvodza nebafati lababemphendvula, watsi: 21“Simakadze akayikhumbulanga yini wayicabanga imphepho leyayitfunciswa emadolobheni akaJuda nasetitaladini taseJerusalema, itfunciswa ngini naboyihlo nemakhosi enu, netiphatsimandla tenu, kanye nebantfu balelive? 22Watsi Simakadze nasehlulekile kubeketelela tento tenu tebubi naletintfo letisinengiso lenanitentile, live lenu laba yintfo yekucalekisa nendzawo lelihlane lelite bantfu, njengobe linjalo lamuhla. 23Njengobe nitfuncise imphepho, nona kuSimakadze, nangete namlalela nome nilandzele umtsetfo wakhe, netimiso takhe, netecwayiso takhe, lenhlekelele seyehlele etikwenu, njengobe nibona nje lamuhla.”
24Ngako Jeremiya wakhuluma kubo bonkhe bantfu kanye nebafati, watsi: “Vanini livi laSimakadze, nonkhe nine bantfu bakaJuda leniseGibhithe. 25Naku lokushiwo nguSimakadze longuSomandla, Nkulunkulu wema-Israyeli, utsi: Nine nabomkenu nikhombise ngetento tenu loko lenakwetsembisa nanitsi: ‘Nakanjani, sitatifeza tifungo lesatenta sitayitfuncisa imphepho sitsele neminikelo yesinatfo eNkhosikatini yeLizulu.’
“Chubekani-ke, nikwente loko lenakwetsembisa! Gcinani tifungo tenu! 26Kodvwa vanini livi laSimakadze, nonkhe nine maJuda lenihlala eGibhithe: Simakadze utsi: ‘Ngifunga ngeLibito lami lelikhulu kutsi ngingeke ngiphindze ngimvumele nome munye nje umuntfu wakaJuda emkhatsini wenu kutsi afunge ngeLibito lami atsi: “Ngifunga kuphila kweNkhosi Simakadze.” 27
Ngobe sengibabekele lokubi, hhayi lokuhle; emaJuda laseGibhithe ayawubhubha ngenkemba nangendlala, aze abhujiswe onkhe. 28Labo labayawubalekela inkemba babuyele eveni lakaJuda besuke eGibhithe, bayawuba mbalwa kakhulu. Kuyawutsi-ke yonkhe insali yakaJuda leyeta kutawuhlala eGibhithe iyawukwati kutsi labani livi leliyawuma, lingagucuki, lami nome labo.
29“ ‘Loku kuyawuba sibonakaliso kini kutsi ngiyawunijezisa kulendzawo, khona nitewukwati kutsi kusonga kwami ngani nakanjani kuyakuma kungagucuki,’ kusho Simakadze. 30
Naku lokushiwo nguSimakadze, utsi: ‘Faro Hofra, inkhosi yaseGibhithe, ngitamnikela esandleni setitsa takhe letifunana nemphilo yakhe, njengobe naSedekiya, inkhosi yakaJuda, ngamnikela kuNebukhadnezari, inkhosi yaseBhabhulona, sitsa lesasifunana nemphilo yakhe.’ ”


text:
11Tiyofilusi,
Labanyenti bente kahle ngekubhala umbiko ngetintfo letentekile emkhatsini wetfu. 2Bakubhala loko lesakutjelwa baphatsi belivi lababetibona letintfo kusukela ekucaleni kwato. 3Ngako-ke, Mhlonishwa, ngobe ngitifundzisise kahle kusukela ekucaleni letindzaba, ngikubone kufanele kutsi ngikubhalele ngikulandzise kahle ngato. 4Loko ngikwentela kutsi wati ngalokugcwele liciniso lato tonkhe letindzaba lotifundzisiwe.
5
Ngesikhatsi kubusa Herodi, inkhosi yaseJudiya, kwakunemphristi labebitwa ngekutsi nguZakhariya, abewelicembu la-Abiya lebuphristi. Umkakhe abewesitukulwane sa-Aroni, libito lakhe kungu-Elizabethe. 6Bobabili babephila imphilo lengcwele kuNkulunkulu, babeyigcina yonkhe imiyalo nemitsetfo yeNkhosi. 7Babete bantfwana, ngobe Elizabethe abengatali, futsi bobabili besebakhulile.
8Ngalelinye lilanga kwakuligema laZakhariya lekwenta umsebenti wakhe webuphristi kuNkulunkulu njengalokwakwetayelekile. 9
Ngelisiko lebuphristi, abedliwe yinkatho yekutsi ashise imphepho elatini. Ngako-ke wangena ethempelini leNkhosi. 10Sicumbi sonkhe sebantfu sasithandaza ngephandle ngesikhatsi ashisa imphepho.
11Ingilosi yeNkhosi yabonakala kuye, ime ngesandleni sekudla selilati lapho kwakushiselwa khona imphepho. 12Nakayibona Zakhariya, wetfuka wesaba. 13Kodvwa ingilosi yatsi kuye: “Ungesabi, Zakhariya! Umthandazo wakho sewuvakele, umkakho Elizabethe utakutalela indvodzana. Utayetsa libito layo utsi nguJohane. 14Maye! Utawujabula utfokote kakhulu, nebantfu labanyenti batakujabula kanye nawe ngekutalwa kwakhe, 15
Khu. 13:14
Jer. 1:5
ngobe uyakuba ngumuntfu lomkhulu ebusweni baNkulunkulu, akayiwulinatsa liwayini nome-ke yini ledzakisako, uyawugcwaliswa ngaMoya Longcwele kusukela angakatalwa. 16Uyawubuyisela bantfu labanyenti baka-Israyeli kuNkulunkulu, iNkhosi yabo. 17
4:5
Uyawuhamba embikwakhe ngemoya nangemandla njengemphrofethi Elija. Uyawuhlanganisa boyise nebantfwana babo babuye babe nebudlelwane, agucule bantfu labangalaleli babe ngulabalungile; uyakwenta bantfu balungele kuta kweNkhosi yabo.”
18Zakhariya watsi engilosini: “Ngiyawukwati ngani kutsi loku kungiko? Mine nemkami sesibadzala kakhulu.”
19
9:21
Ingilosi yamphendvula yatsi: “NginguGabhriyeli, loma embikwaNkulunkulu, ngitfunywe kutsi ngikhulume kuwe, ngikutjele lendzaba lemnandzi. 20Kodvwa awukalikholwa livi lami, lelitawugcwaliseka ngesikhatsi lesifanele. Ngako-ke utawuba simungulu; uhlale ungakwati kukhuluma, kuze kufike lelo langa lekuyawugcwaliseka ngalo setsembiso sami.”
21Konkhe loku kwenteka nje bantfu babeloku balindzele Zakhariya, sebamangele kutsi sewephuteleni kangaka ethempelini. 22Waphuma angasakwati kukhuluma, ngako bavele bati kutsi wembulelwe umbono ethempelini. Njengobe abesasimungulu, wavele wakhuluma nabo ngetandla.
23Nasacedze emalanga emsebenti wakhe webuphristi ethempelini, wabuyela ekhaya lakhe.
24Emvakwesikhatsi umkakhe Elizabethe wakhulelwa, watifihla endlini tinyanga letisihlanu. 25
Wase utsi: “Manje ekugcineni iNkhosi seyingisitile. Seyilisusile lihlazo lami ebantfwini.”
26Ngenyanga yesitfupha Elizabethe atetfwele, Nkulunkulu watfumela ingilosi Gabhriyeli edolobheni laseGalile, lelitsiwa yiNazaretha. 27
Beyitfunywe entfombini lenguMariya labesamiselwe Josefa,“labesamiselwe Josefa” nome “labesatsembisene naJosefa” lijaha lelusendvo lwenkhosi Davide. 28Ingilosi yeta kuye, yefika yatsi: “E! Sikhulekile! Wena lobusisekile, iNkhosi inawe.”
29Mariya yamkhatsata kakhulu lenkhulumo yengilosi, wamangala kutsi lenkhulumo isho kutsini. 30Ingilosi yase itsi kuye: “Ungesabi, Mariya, ngobe utfole umusa kuNkulunkulu. 31
Mat. 1:21
Luk. 2:21
Utawukhulelwa utale indvodzana, uyetse libito utsi nguJesu. 32
Isa. 9:6-7
Uyawuba mkhulu, abitwe ngekutsi yiNdvodzana yaNkulunkulu Losetikwako Konkhe. Nkulunkulu iNkhosi iyawumnika sihlalo sebukhosi sakhokho wakhe Davide, 33
Jer. 23:5
Dan. 2:44
7:14,27
Mik. 4:7
uyawuba yiNkhosi yetitukulwane taJakobe nini nanini; umbuso wakhe ungeke ube nesiphetfo.”
34Mariya wase utsi engilosini: “Kepha loko kungenteka kanjani ngingakahlangani nendvodza?”
35Ingilosi yamphendvula yatsi: “Moya Longcwele uyakwehlela kuwe, emandla aNkulunkulu Losetikwako Konkhe akusibekele. Ngako-ke lomntfwana Longcwele lotawutalwa nguwe uyawubitwa ngekutsi yiNdvodzana yaNkulunkulu. 36Khumbula sihlobo sakho Elizabethe, lebekutsiwa angeke abe nemntfwana, kepha nyalo sewunetinyanga letisitfupha atetfwele, lite asamdzala kangaka. 37
Jer. 32:17
Mat. 19:26
Nkulunkulu akehlulwa lutfo.”
38Mariya wase utsi: “Ngiyincekukati yeNkhosi; akwenteke kimi loko, njengobe sewushito.” Yase iyamshiya ingilosi.
39Kulawo malanga Mariya watilungiselela ngekushesha waya emtini loseJudiya, eveni letintsaba, 40wafike wangena kaZakhariya, wabingelela Elizabethe.
41Kwatsi lapho Elizabethe nakeva kubingelela kwaMariya, umntfwana wagcuma esiswini sakhe. Elizabethe wagcwaliswa ngaMoya Longcwele, 42wakhuluma kakhulu watsi:
“Ubusisiwe kubo bonkhe labasikati,
nentalo yesisu sakho ibusisiwe!
43Yini ngibe nenhlanhla kutsi ngivakashelwe
ngunina weNkhosi yami?
44Ngesikhatsi ngiva ungibingelela, umntfwana lengimetfwele
udzimate wagcuma entiwa yintfokoto.
45Maye! Ubusisiwe lowo lokholwe
kutsi tiyawugcwaliseka
letintfo letakhulunywa kuye yiNkhosi!”
46
Mariya watsi:
“Umphefumulo wami uyayidvumisa iNkhosi,
47umoya wami uyatfokota
ngaNkulunkulu, uMsindzisi wami,
48
ngobe ungikhumbulile,
mine ncekukati yakhe leyedzelelekile.
Kusukela lamuhla tonkhe titukulwane
tiyawungibita titsi ngibusisekile,
49ngobe Somandla ungentele tintfo letinkhulu.
Libito lakhe lingcwele.
50
Ubonakalisa sihawu sakhe
kubo bonkhe labamesabako,
kusukela esitukulwaneni, kuya esitukulwaneni.
51
1 Phet. 5:5
Welulile sandla sakhe lesinemandla,
wasakata labatigcabhako etinhlitiyweni tabo.
52
12:19
Hla. 147:6
Wehlisa emakhosi lanemandla
etihlalweni tawo,
waphakamisa labedzelelekile.
53Wesutsisa labalambile ngalokumnandzi,
wacosha labanjingile bahamba bate lutfo.
54Usite inceku yakhe Israyeli
ngekukhumbula umusa wakhe,
55
Mik. 7:20
njengobe akhuluma kubokhokho betfu,
ku-Abrahama,
nakuto tonkhe titukulwane takhe,
kuze kube ngunini nanini!”
56Mariya wahlala na-Elizabethe tinyanga letatingacishe tibe tintsatfu, wase ubuyela ekhaya.
57Sefika sikhatsi sa-Elizabethe sekubeleka, wabeleka umfana. 58Bomakhelwane netihlobo takhe beva kutsi iNkhosi imbusise kanganani, bajabula kanye naye.
59
Lev. 12:3
Ngelilanga lesiphohlongo umntfwana atelwe beta ekusokweni kwakhe; base batawumetsa ngelibito leyise lelalinguZakhariya, 60kodvwa unina watsi: “Cha! Libito lakhe kutakuba nguJohane.”
61Batsi kuye: “Ingani kute ngisho nasinye sihlobo senu lesinalelibito.” 62Base bakhuluma neyise ngetandla, babuta kutsi yena ufuna lomfana etsiwe ngaliphi libito.
63Zakhariya wacela kwekubhala, wabhala watsi: “Libito lakhe nguJohane.” Bonkhe bantfu bamangala. 64Ngasona leso sikhatsi lulwimi lwaZakhariya lwatfukululeka, wakhuluma, wadvumisa Nkulunkulu.
65Bonkhe bomakhelwane befikelwa kwesaba lokukhulu, yandza indzaba ngaloko lokwakwentekile kulo lonkhe live letintsaba laseJudiya. 66Bonkhe labayiva bacabanga ngayo batibuta batsi: “Ingabe lomntfwana utawuba yini?” Ngobe kwavele kwakhanya kutsi emandla eNkhosi abekuye.
67Uyise Zakhariya wagcwaliswa ngaMoya Longcwele, wase uyaphrofetha utsi:
68“Ayidvunyiswe iNkhosi,
Nkulunkulu wema-Israyeli,
ngobe ibahambele bantfu bayo, yabakhulula.
69
Jer. 23:5
Usivusele uMsindzisi lonemandla,
lositukulwane senceku yakhe Davide.
70Ngiko loku lakusho
ngemlomo webaphrofethi labangcwele basendvulo.
71Wasetsembisa kusisindzisa etitseni tetfu,
nasemandleni abo bonkhe labasitondzako.
72
Watsi utawubonakalisa sihawu
kubokhokho betfu,
akhumbule sivumelwane sakhe lesingcwele,
73
wenta sifungo kukhokho wetfu Abrahama, watsi utawusenta
74kutsi, nase sikhululiwe esandleni setitsa tetfu,
simkhonte ngaphandle kwekwesaba,
75sibe ngcwele, silunge kuye
ngawo onkhe emalanga
ekuphila kwetfu.
76
Nawe-ke, mntfwana, uyawubitwa ngekutsi ungumphrofethi
waNkulunkulu Losetikwako Konkhe;
uyakwendvulela iNkhosi
kulungisa tindlela tayo,
77nekutjela bantfu bayo kutsi bayawusindziswa
ngekutsetselelwa kwetono tabo,
78
60:1
Mal. 4:2
ngenca yesihawu setibilini saNkulunkulu kitsi,
ngaloko-ke kukhanya kuyawusa kitsi
kuvela ngetulu
79
kuletse kukhanya kulabo labasebumnyameni
nasetfuntini lekufa,
acondzise tinyawo tetfu endleleni yekuthula.”
80Umntfwana wakhula waba nemandla emoyeni; wahlala ehlane, kwaze kwaba lilanga lavela ngalo ebaleni kubantfu baka-Israyeli.


text:
231Simakadze wakhuluma kuMosi, watsi: 2“Tjela sive sema-Israyeli utsi: ‘Lena-ke ngimikhosi yami lengiyimisile, lekufanele ema-Israyeli ayatise kutsi ingcwele. 3
23:12
31:15
34:21
35:2
Dut. 5:12-14
Luk. 13:14
Ninemalanga lasitfupha leningasebenta ngawo nente umsebenti wenu, kodvwa lilanga lesikhombisa liSabatha lekuphumula, lilanga lekukhonta. Akukafaneli nente nome ngumuphi umsebenti lapho nihlala khona. Lelo liSabatha laSimakadze. 4Lena ngimikhosi lemiswe nguSimakadze, imikhosi lengcwele, yemihlangano yekukhonta, leniyawuyimemetela ngesikhatsi lesimiselwe yona.’ ”
5
23:15
Num. 28:16
Dut. 16:1-2
“ ‘LiPhasika laSimakadze liyawucala kugujwa kusukela nakudzabuka kusa ngelilanga leli-14 enyangeni yekucala. 6
23:15
34:18
Dut. 16:3-8
Ngelilanga leli-15 kuleyo nyanga kuyawucala uMkhosi waSimakadze weSinkhwa Lesingenambiliso; kuyawuze kuphele emalanga lasikhombisa nidla sinkhwa lesingenambiliso. 7Ngelilanga lekucala lalomkhosi niyawuba nemhlangano longcwele, ningenti lutfo lolungumsebenti wenu. 8Kuwo onkhe lamalanga lasikhombisa niyawuletsa umnikelo lowentiwa ngemlilo kuSimakadze. Kanjalo nangelilanga lesikhombisa niyawuba nemhlangano longcwele, ningatsintsi lutfo lolungumsebenti.’ ”
9Simakadze wachubeka wakhuluma kuMosi watsi: 10“Tjela sive sema-Israyeli utsi: ‘Naningena kulelive lengitaninika lona, niyawutsi nanivuna sivuno salo, bese niletsa kumphristi sitfungo emkhatsini wetitselo talokutinhlavu tekucala ekuvuneni, 11yena uyawusijikitisa embikwaSimakadze, khona atewusemukela egameni lenu. Umphristi uyawusijikitisa ngelilanga lelilandzela liSabatha. 12Ngalelo langa leniyawujikitisa ngalo sitfungo emvakweliSabatha kufanele ninikele kuSimakadze umhlatjelo wekushiswa, ube lizinyane lemvu lelite siyela, 13kanye nemnikelo walokutinhlavu longemakhilogremu langaba mabili afulaha lobhicwe nemafutsa. Lowo ngumnikelo lowentiwa ngemlilo kuSimakadze, liphunga lelinuka lusi lolumnandzi kuSimakadze. Niyakuwunikela kanye nemnikelo weliwayini longagcwala lilitha linye. 14Aniyikukuluma kudla lokusha kuze kufike lelo langa lekuletsa loko kudla kuNkulunkulu wenu. Lona kuyawuba ngumkhosi leniyakuwenta titukulwane ngetitukulwane, nome kukuphi lapho niyawuhlala khona.’ ”
15
34:22
Lev. 23:16
Dut. 16:9-12
“ ‘Kusukela ngelilanga lelilandzela liSabatha, mhlazana niletsa sitfungo lesingumnikelo wekujikitiswa, nibobala emaviki lagcwele lasikhombisa. 16Niyawubala emalanga langema-50 kuze kuyewuba lilanga lelilandzela liSabatha, bese niletsa kuSimakadze umnikelo wesivuno lesisha. 17Nome ngukuphi lapho nihlala khona, niyawuletsa tinkhwa letimbili letentiwe taba ngemakhilogremu langaba mabili afulaha lobhakwe nembiliso, tibe ngumnikelo wekujikitiswa wetitselo tekucala kuSimakadze. 18Lesinkhwa niyawusiletsa kanye nemazinyane lamadvuna etimvu lasikhombisa lanemnyaka munye budzala langenasiyela, nenkunzana yinye netihhanca letimbili, tibe ngumnikelo wekushiswa kuSimakadze kanye naleminikelo yato yalokutinhlavu, neminikelo yetinatfo, umnikelo lowentiwa ngemlilo, liphunga lelinuka lusi lolumnandzi kuSimakadze. 19Niyawunikela ngesiphongo sinye kube ngumnikelo wesono, nemazinyane lamabili emvu lanemnyaka munye budzala, kube ngumnikelo wekuthula. 20Umphristi uyawukujikitisa kanye nesinkhwa setitselo tekucala, kube ngumnikelo wekujikitiswa kuSimakadze nalamazinyane emvu lamabili, ayawuba ngcwele kuSimakadze, abe sabelo salomphristi. 21Niyawumemetela ngalona lelo langa, nibe nemhlangano longcwele ningenti lutfo lolungumsebenti. Lowo-ke ngumyalo yonkhe indzawo leniyawuhlala kuyo titukulwane ngetitukulwane.
22
Dut. 24:19-22
“ ‘Nanivuna tivuno temasimi enu, aniyiwuvuna nize nifike eminyeleni yemasimi enu, aniyiwubutsa ngisho nemikhwimito emvakwekuvuna kwenu. Niyawushiyela labamphofu nemihambima. NginguSimakadze, Nkulunkulu wenu.’ ”
23Simakadze wakhuluma kuMosi, watsi: 24
29:1
“Shano kuma-Israyeli utsi: ‘Ngelilanga lekucala enyangeni yesikhombisa niyawuba nelilanga lekuphumula, umkhosi loyawumenyetelwa ngekukhaliswa kwemacilongo, umhlangano longcwele. 25Aniyikwenta lutfo lolungumsebenti, niyawuletsa umnikelo lowentiwa ngemlilo kuSimakadze.’ ”
26
Num. 29:7
Simakadze wakhuluma kuMosi, watsi: 27“Ngelilanga lelishumi lalenyanga yesikhombisa kuyawuba Lilanga Lenhlawulo Yekubuyisana kuSimakadze. Kini lelo langa kuyawuba lemkhosi longcwele. Niyawutitfoba“Niyawutitfoba” nome “Niyawuzila ningadli” ngekutsi niletse umnikelo lowentiwa ngemlilo kuSimakadze. 28Ngalelo langa aniyiwutsintsa lutfo lolungumsebenti, ngobe kuLilanga Lenhlawulo Yekubuyisana kuSimakadze lekutsi nibuyisane ngenhlawulo kuSimakadze longuNkulunkulu wenu. 29Ngobe wonkhe longakaze atitfobe ngalelo langa, uyawuncunywa esiveni sakubo. 30Nome ngubani loyawutsintsa umsebenti ngalelo langa ngiyawumbhubhisa, angabikho esiveni sakubo. 31Aniyiwuphatsa msebenti ngalelo langa: Ngumtsetfo waphakadze loyawugcinwa titukulwane ngetitukulwane, nome ngukuyiphi indzawo lapho niyawube nihlala khona. 32Lelo kuyawuba liSabatha kini lekuphumula leniyawutitfoba ngalo; ngelilanga lemfica kuleyo nyanga kusukela nakuhwalalako kuze kube ngunakuhwalalako ngelilanga lelishumi kuyo leyo nyanga, niyawulitsatsa ngekutsi lilanga lekuphumula lelimcoka, ningenti lutfo.”
33
Num. 29:12
Dut. 16:13-15
Simakadze wakhuluma kuMosi, watsi: 34“Shano kubantfwana baka-Israyeli utsi: ‘Ngelilanga leli-15 kulenyanga yesikhombisa, emalanga lasikhombisa ngeweMkhosi Wemadlangala kuSimakadze wenu. 35Ngelilanga lekucala ngumkhosi longcwele, aniyikwenta lutfo lolungumsebenti. 36Emalanga lasikhombisa niyawube niletsa umnikelo lowentiwa ngemlilo kuSimakadze, ngelilanga lesiphohlongo niyawuba nemkhosi longcwele niletse umnikelo lowentiwa ngemlilo kuSimakadze; lowo ngumgidvo lomkhulu lapho ningayiwusebenta lutfo khona.
37“ ‘Leyo-ke ngimikhosi lemisiwe nguSimakadze leniyawuyimemetela esiveni kutsi iyawuba tikhatsi temihlangano lengcwele yekumikisa iminikelo leyentiwa ngemlilo kuSimakadze; iminikelo yekushiswa neminikelo yalokutinhlavu, nemihlatjelo, neminikelo yetinatfo, ngulowo nalowo mnikelo ngelilanga lelicondzene nawo. 38Ngaphandle kweliSabatha laSimakadze nangaphandle kwetipho tenu kanye naleminye nje iminikelo lenitentela yona ngetetsembiso neminikelo yenu yesihle leniyinikela kuSimakadze.
39“ ‘Ngelilanga leli-15 lenyanga yesikhombisa, nase nibutse sonkhe sivuno selive lenu, niyawugcina lomkhosi waSimakadze emalanga lasikhombisa. Lilanga lekucala liyawuba lekuphumula, kodvwa nangelilanga lesiphohlongo ningenti lutfo. 40
Ngelilanga lekucala niyawutsatsa titselo tetihlahla letihle, nemagala etihlahla telisundvu, nemagala etihlahla letinemacembe latibhelekeca, neminyetane yasetihlanjeni nijabule kuSimakadze, longuNkulunkulu wenu, kuze kuphele emalanga lasikhombisa. 41Niyawuligcina libe lilanga lemkhosi kuSimakadze emalanga lasikhombisa ngemnyaka; kungumyalo wenu titukulwane ngetitukulwane, leniyakuwugcina ngenyanga yesikhombisa. 42Niyawuhlala emadlangaleni emalanga lasikhombisa, bonkhe lababewutalwa baka-Israyeli bayawuhlala emadlangaleni, 43kuze titukulwane tenu tati kutsi ngenta sive sema-Israyeli kutsi sihlale emadlangaleni, mhlazane ngibakhipha eveni laseGibhithe. NginguSimakadze, Nkulunkulu wenu.’ ”
44Wabetfulela kanjalo-ke Mosi bantfwana baka-Israyeli imitsetfo yemikhosi leyemiswa nguSimakadze.


text:
81
Neh. 7:5
Lawa ngemadvodza labebaholi bemindeni, nalabo lababhaliswa kanye nabo labaphuma kanye nami eBhabhulona ngesikhatsi sekubusa kwenkhosi Athazeksesi:
2Wetitukulwane takaFinehasi bekunguGeshomu;
wetitukulwane taka-Ithamari kunguDanyela;
wetitukulwane takaDavide kunguHathushi,
3umsa waShekhaniya.
Wetitukulwane takaPharoshi bekunguZakhariya, lowabhaliswa kanye nemadvodza lali-150.
4Wetitukulwane takaPhahathi Mowabi bekungu-Eliyoyenayi, umsa waZerahiya, lowabhaliswa kanye nemadvodza langema-200.
5Wetitukulwane takaZathuLetinye tincwadzi tekucala tite “Zathu” bekunguShekhaniya, umsa waJahaziyeli, lowabhaliswa kanye nemadvodza langema-300.
6Wetitukulwane taka-Adini bekungu-Ebedi, umsa waJonathani, lowabhaliswa kanye nemadvodza langema-50.
7Wetitukulwane taka-Elamu bekunguJeshaya, umsa wa-Athaliya, lowabhaliswa kanye nemadvodza langema-70.
8Wetitukulwane takaShefathiya bekunguZebadiya, umsa waMikhayeli, lowabhaliswa kanye nemadvodza langema-80.
9Wetitukulwane takaJowabe bekungu-Obadiya, umsa waJehiyeli, lowabhaliswa kanye nemadvodza langema-218.
10Wetitukulwane takaBaniSiHebheru site “Bani” bekunguShelomithi, umsa waJosifiya, lowabhaliswa kanye nemadvodza lali-160.
11Wetitukulwane takaBebayi bekunguZakhariya, umsa waBebayi, lowabhaliswa kanye nemadvodza langema-28.
12Wetitukulwane taka-Azgadi bekunguJohanani, umsa waHakhatani, lowabhaliswa kanye nemadvodza lali-110.
13Wetitukulwane taka-Adonikamu, lababa bekugcina, emabito abo bekubo-Elifeleti, naJehuweli kanye naShemaya, lababhaliswa kanye nemadvodza langema-60.
14Wetitukulwane takaBikvayi bekubo-Uthayi naZakhuri, lababhaliswa kanye nemadvodza langema-70.
15Ngabahlanganisela ngasemseleni logeletela e-Ahava, samisa lapho emalanga lamatsatfu. Ngatsi nangihlolisisa kulabantfu, ngakhandza kunebaphristi kuphela, emaLevi angekho. 16Ngase ngibita Eliyezeri, na-Ariyeli, naShemaya, na-Elnathani, naJaribi, na-Elnathani, naNathani, naZakhariya, kanye naMeshulamu, lababebaholi, bebakanye nebafundzisi lekwakuboJoyaribi na-Elnathani. 17Ngabe sengibatfumela ku-Ido, umholi waseKhasifiya. Ngabatjela kutsi kufanele bakhulumeni ku-Ido kanye nebantfu bakubo, lekwakutisebenti telithempeli eKhasifiya, kuze batewusiletsela tisebenti tendlu yaNkulunkulu wetfu. 18Njengobe sandla lesihle saSimakadze sasisetikwetfu, basiletsela Sherebiya, indvodza leyayinelikhono ekwenteni tintfo. Abengewetitukulwane taMahali, umsa waLevi, umsa wa-Israyeli, nemadvodzana aSherebiya, kanye nabomnakabo, emadvodza lali-18 asawonkhe, lenyuka nawo. 19Batfumela naboHashabiya, naJeshaya, betitukulwane taMerari, bomnakabo netihlobo tabo, emadvodza langema-20. 20Baphindze baletsa tisebenti telithempeli letingema-220, bokhokho babo lababevele bemiswe nguDavide netindvuna takhe kutsi basite emaLevi. Bonkhe babhaliswa ngemabito abo.
21Ngakhona lapho emseleni i-Ahava ngamemetela kutsi akuzilwe, khona sitewutitfoba embikwaNkulunkulu wetfu sicela kutsi asiphephise endleleni yetfu, nebantfwabetfu kanye nato tonkhe timphahla tetfu. 22Nganginemahloni kutsi ngicele inkhosi kutsi isinike emasotja nalagibele emahhashi kutsi asiphekeletele kusivikela etitseni tetfu endleleni, ngobe sase sivele siyitjelile inkhosi ngaloko, satsi: “Sandla lesihle saNkulunkulu wetfu sisetikwalowo nalowo lomfunako, kodvwa intfukutselo yakhe iphambene nalabo labamlahlako.” 23Ngako sase siyazila, sancusa kuNkulunkulu wetfu ngaloku, wawuphendvula umthandazo wetfu.
24Ngabe sengikhetsa labali-12 bebaphristi lababebaholi, kwaba boSherebiya, naHashabiya kanye nalabalishumi lekwakubomnakabo. 25
Ngawukala embikwabo babuka umnikelo lowawuyisiliva, negolide kanye netimphahla letatinikelelwe indlu yaNkulunkulu wetfu yinkhosi, nebeluleki bayo, netindvuna tayo kanye nawo onkhe ema-Israyeli labekhona lapho. 26Ngakala kwaba ngemathani labengaba ngema-22 esiliva, netimphahla tesiliva letatingemathani labengaba matsatfu nemakhilogremu langema-400, 27netitja tegolide letatingema-20 tingemakhilogremu labengaba siphohlongo nemagremu langema-500, netitja letimbili telitfusi lelilolongiwe, tiligugu njengegolide.
28Ngakhuluma kubo ngatsi: “Nine kanye naletimphahla seninikelwe kuSimakadze. Isiliva nalegolide sekungumnikelo wesihle lonikwe Simakadze Nkulunkulu waboyihlo. 29
12:44
Ticizeni letimphahla, nize nifike nitikale emakamelweni endlu yaSimakadze eJerusalema embikwebaphristi labaphetse, nemaLevi kanye nebaholi baka-Israyeli.” 30Baphristi kanye nemaLevi emukela isiliva, negolide kanye netimphahla letingcwele bese tikaliwe kutsi titsatfwe timikiswe endlini yaNkulunkulu eJerusalema.
31Ngelilanga leli-12 ngenyanga yekucala, satfutsa emseleni i-Ahava sacondza eJerusalema. Sandla saNkulunkulu wetfu sasisetikwetfu; wasivikela etitseni nasetigebengwini endleleni yetfu yonkhe. 32Ngako eJerusalema sefika, saphumula lapho emalanga lamatsatfu.
33Ngelilanga lesine, sesisendlini yaNkulunkulu wetfu, sakala isiliva, negolide, netimphahla letingcwele etandleni taMeremothi, umsa wa-Uriya, umphristi. Eleyazare, umsa waFinehasi, abenaye kanye nemaLevi, boJozabadi, umsa waJeshuwa, naNohadiya, umsa waBinuwi. 34Konkhe kwabhaliswa ngenombolo nangesisindvo sako ngasona leso sikhatsi.
35
Kwatsi bonkhe labo bebabuye ekutfunjweni banikela ngemhlatjelo wekushiswa kuNkulunkulu wema-Israyeli, kwaba: tinkunzi letili-12 tawo onkhe ema-Israyeli, netihhanca letatingema-96, nemazinyane etimvu lamadvuna langema-77, kwatsi umnikelo wesono waba tiphongo letili-12. Konkhe kwakukwemnikelo wekushiswa kuSimakadze. 36Baphindze betfula imitsetfo nemilayeto yenkhosi kubabusi baseNshonalanga Yufrathe, labavele basita labantfu emsebentini wendlu yaNkulunkulu.


text:
31Hhawu, maGalathiya lalibele! Seniyengwe ngubani? Akusini yini lenakhonjiswa emehlweni enu kutsi Jesu Khristu wabetselwa? 2
8:15
15:5
Rom. 10:17
Ef. 1:13
Ase ningitjele naku: Moya waNkulunkulu namemukela ngekwenta lokufunwa ngumtsetfo yini, nome namemukela ngekukholwa liVangeli lenaliva nalishunyayelwa? 3Kungabe nitilima kangako yini? Nicale ngaMoya waNkulunkulu, pho, niyawupheleliswa ngemandla enu yini? 4
Ngabe kambe letintfo letinyenti kangaka lesenitibonile tilite yini? Phela loko kungasho kutsi tilite. 5Nkulunkulu uyaninika yini Moya wakhe ente imisebenti lemangalisako emkhatsini wenu ngobe nigcina umtsetfo, nome uninika ngobe nikholwe liVangeli lenaliva nalishunyayelwa?
6
Rom. 4:3
Jak. 2:23
Abrahama “wakholwa nguNkulunkulu; ngenca yekukholwa kwakhe Nkulunkulu wamemukela watsi ulungile.” 7
Yatini-ke kutsi ngulabakholwako labangemadvodzana a-Abrahama. 8
UmBhalo wakubona kucala kutsi Nkulunkulu nebetive uyawubalungisisa ngekukholwa; ngiwo lowashumayela liVangeli kucala ku-Abrahama watsi: “Tive tonkhe tiyawubusiswa ngawe.” 9Ngako-ke labakholwako babusiswe kanye na-Abrahama lowakholwa.
10
Bonkhe labetsembele ekwenteni lokufunwa ngumtsetfo bangephansi kwesicalekiso, ngobe kubhaliwe kutsi: “Bacalekisiwe bonkhe labangagcini konkhe lokubhaliwe emculwini wemtsetfo, kutsi bakwente.” 11
Rom. 1:17
Gal. 2:16
Heb. 10:38
Ngako-ke kuyakhanya kutsi kute umuntfu lowemukeleka kuNkulunkulu kutsi ulungile ngekwenta lokufunwa ngumsetfo, ngobe umBhalo utsi: “Umuntfu lowemukeleka kuNkulunkulu kutsi ulungile ngekukholwa kwakhe uyawuphila.” 12
Hez. 20:11
Rom. 10:5
Umtsetfo awukasimi ekukholweni, kodvwa “lowo lowentako uyawuphila ngawo.”
13
Rom. 8:3
2 Khor. 5:21
Khristu wasihlenga esicalekisweni lesasiletfwe ngumtsetfo, ngekutsi abe sicalekiso endzaweni yetfu; ngobe kubhaliwe kutsi: “Ucalekisiwe wonkhe umuntfu lolenga emtsini.” 14
44:3
Hez. 36:27
Loko Khristu wakwenta, kuze kutsi sibusiso lesetsenjiswa Abrahama sifike sinikwe betive ngaJesu Khristu, nekutsi semukele ngekukholwa sipho saMoya lesetsenjiswa sona.
15
Ase nginibekisele ngentfo levamile nje, bazalwane: Bantfu lababili lasebente sivumelwane kute longasephula nome engete lutfo, yingci nasebavumelene. 16
13:14
17:7
22:18
24:7
Mayelana netetsembiso letanikwa Abrahama nentalo yakhe: “Intalo” yinye, hhayi lenyenti. Akukhulunywa ngalenyenti, kodvwa kushiwo yinye; leyo-ke nguKhristu. 17
Eks. 12:40
Imis. 7:6
Ngisho kutsi-ke: Lomtsetfo lowase uyefika emvakweminyaka lengema-430, awusephuli lesivumelwane lesasentiwe nguNkulunkulu, futsi ungeke usicitse lesetsembiso. 18
11:6
Ngobe nangabe lifa litfolakala ngekwenta lokufunwa ngumtsetfo, alisesilo-ke lesetsembiso; kodvwa Nkulunkulu walinika Abrahama ngesetsembiso.
19
Imis. 7:38,53
Rom. 4:15
5:20
Heb. 2:2
Pho, umtsetfo wawudzingeke ngani? Wengetelwa kubonakalisa kutsi siyini sono, kudzimate kufike lowo lesasicondziswe kuye setsembiso labeyintalo ya-Abrahama. Umtsetfo waletfwa tingilosi ngesandla semlamuli. 20
1 Khor. 8:4
1 Thim. 2:5
Umlamuli akadzingeki ngalutfo umuntfu nakayedvwana, vele-ke Nkulunkulu munye.
21Pho, ngabe kusho kutsi umtsetfo uphambene yini netetsembiso taNkulunkulu? Cha, akunjalo. Ngobe nangabe ubekiwe umtsetfo longaphilisa, nakanjani kulunga bekungatfolakala ngekwenta lokufunwa ngumtsetfo.
22
11:32
Kodvwa umBhalo utsi bonkhe bantfu bangephansi kwemandla esono, kuze kutsi loko lokwetsenjiswa ekukholweni nguKhristu Jesu kuniketwe labakholwako.
23
Kusengakefiki kukholwa, sasigcinwe ngumtsetfo, sivaleleke ngephansi kwemandla awo, kwaze kwefika kukholwa lobekutakwembulwa. 24
Rom. 10:4
Ngako-ke umtsetfo wasebenta njengemcondzisi wetfu wekusiyisa kuKhristu, kuze sibe ngulabemukeleka kuNkulunkulu kutsi silungile ngekukholwa kwetfu. 25Kodvwa nyalo ngobe kukholwa sekufikile, asisekho ngephansi kwemcondzisi.
26
Joh. 1:12
Rom. 8:15
Gal. 4:5
Ngako-ke nonkhe ningemadvodzana aNkulunkulu ngekukholwa nguKhristu Jesu. 27
13:14
Nine nonkhe nabhajatiselwa kuKhristu, ngako-ke senembetse Khristu. 28
Rom. 10:12
1 Khor. 12:13
Ef. 2:14
Khol. 3:11
Kute umJuda nemGriki, kute sigcili nalokhululekile, kute lomdvuna nalomsikati, nonkhe nimunye kuKhristu Jesu. 29
Rom. 4:13
9:7
Nangabe-ke nibaKhristu, niyintalelwana ya-Abrahama, nitindlalifa ngekwesetsembiso.


text:
Seamoth
Umuhla waselwandle
Ligama lemndeni lelatiwako
Seamoth (Umuhla waselwandle)
Ligama lesayensi
Pegasidae
Linani
Ingangelishumi nakutsatfu ngemasentimitha, silinganiso simasentimitha lalishumi.
Kutiveta
Tinemtimba lopatalele, tivalwe ngematsambo lahlangene. Emaphiko lamakhulu langasesifubeni/emabeleni lanika lomtimba kuma lokunemakona lamatsatfu. Yindze ‘imphumulo’ kanye nemsila losemkhatsini kuya kulomudze. Libala nsundvu losigadla/lomacashata kanye namhlophe lonalokumnyama lokumibhalo. Tingashintja libala.
Satiso setintfo
Umndeni we Pegasidae ufaka tinhlobo letimbili nemacembu etilwane letisihlanu. Titfolwa ngemacembu/ngatimbili embhedzeni welwandle emkhatsini wetimvutfu tematje lagamukile kanye nasetindzaweni letinesihlabatsi. ‘Tihamba’ eluphikweni lwesicu selitsambo lolutsambile lolusakateke kabanti. Sisila sinelitsambo leliyindingilizi, lekuyenta ibelula kunyakata. Umlomo lobumbekile usetjentiselwa kumunya tilwane emigodzini yato. Tisakateke emantini lasemifuleni levulekile/elwandle.
Kudla kwato
Tidla tibungu kanye naletinye tilwane letincane letite imigogodla.
Kusakata
Tivela ngetinhlobo tonkhe tekushisa/tekubandza naselwandle lolusetindzaweni letishisako wonkhe umhlaba.
Tilwane letatiwako
Seamoth (Umuhlwa waselwandle) - Eurypegasus draconis


text:
21
Wena-ke, mntfwanami, cina emseni lokuKhristu Jesu. 2
Loko lokuve kimi embikwabofakazi labanyenti, nawe kuphatsise bantfu labetsembekile labatawuba nemandla ekukufundzisa kulabanye.
3
4:5
Hlanganyela kanye nami ekuhluphekeni njengelisotja lelilungile laKhristu Jesu. 4Kute lisotja lelisemphini lelibuye litikhatsate ngetintfo letingesito tebusotja; phela injongo yalo kwenelisa lowo lolibutsile. 5
Futsi nemdlali, nakangawugcini umtsetfo wemdlalo, akawiniswa. 6
Ngumlimi losebenta kamatima lekufanele atfole kucala sabelo esivunweni. 7Cabangisisa loku lengikushoko, ngobe iNkhosi itakupha kucondzisisa konkhe.
8
Hla. 132:11
Mat. 1:1,6
Imis. 2:30
13:22
Rom. 1:3
Khumbula Jesu Khristu wesitukulwane saDavide, lowavuswa kulabafile, njengobe ngiyaye ngisho nangishumayela liVangeli. 9
2 Thim. 1:12
Ngilo leliVangeli lengilihluphekelako, ngidzimate ngaboshwa nangetinketane, kwaba shangatsi ngisigebengu. Kepha noko livi laNkulunkulu alikaboshwa. 10
Ngako-ke ngicinisela kuko konkhe ngenca yalabakhetsiwe, kuze kutsi nabo batekwemukela insindziso lekuKhristu Jesu baphiwe nebukhosi baphakadze. 11
8:17
2 Khor. 4:10
1 Phet. 4:13
Letsembekile lelivi lelitsi:
“Nasafa kanye naye,
siyawuphila kanye naye futsi.
12
Mak. 8:38
Luk. 9:26
12:9
Nasicinisela, siyawubusa kanye naye;
nasimphika, naye futsi uyawusiphika.
13
Rom. 3:3
Nasingetsembeki,
yena uhlala etsembekile,
ngobe angeke atiphikise.”
14
Khumbuta bantfu ngaloku, ubayale embikwaNkulunkulu kutsi bangaphikisani ngemavi langasiti lutfo, kodvwa lasicitfo kulabawevako. 15
Thit. 2:7
Khutsalela kutiveta wemukelekile kuNkulunkulu, ube sisebenti lesetsembekile kuye lesite emahloni nalesiliphakela kahle livi leliciniso. 16
Thit. 1:14
Kodvwa utigege tinkhulumo telive letilite, ngobe tibanga kungamesabi Nkulunkulu. 17
Inkhulumo yabo iyawubhidlika njengesilondza semgubho lesincincako. Emkhatsini wabo kukhona boHumenayosi naFiletusi, 18
lese baphambukile ecinisweni batsi kuvuka kulabafile sekwendlula. Bacitsisa labanye kukholwa kwabo. 19
Hla. 1:6
Isa. 28:16
Mat. 7:23
Joh. 10:14
13:18
Kodvwa sisekelo lesimiswe nguNkulunkulu solomane simile, sineluphawu lolutsi: “INkhosi iyabati lababayo,” nekutsi: “Wonkhe umuntfu lotibita ngelibito leNkhosi akakhweshe kulokubi.”
20
Endlini lenkhulu akuhlali titja tegolide netesiliva kuphela, kodvwa kukhona netelugodvo, netelibumba. Letinye tihloniphekile, letinye tekusetjentiswa nje nome kunini. 21
Nangabe umuntfu atihlanta yena angabi sitja sekusetjentiswa nje nome kunini, uyabe sewuba sitja lesihloniphekile lesingcweliswe sadzimate safanela umniyo wendlu, size silungele nome ngumuphi umsebenti lomuhle. 22
Heb. 12:14
Ngako-ke balekela tinkhanuko tebusha, kodvwa hambisana nalabo labakhuleka eNkhosini ngenhlitiyo lehlambululekile, ujonge kulunga, nekukholwa, nelutsandvo, nekuthula. 23
Thit. 3:9
Kodvwa ungakunaki kuphikisana kwebulima lokungenasisekelo, ngobe uyati nawe kutsi kubanga kucabana. 24
Thit. 1:7
Sisebenti seNkhosi asikafaneli kutsi silwe, kodvwa sifanele kutsi sibe mnene kubo bonkhe bantfu, sibe nelisu lekufundzisa, sibeketele, 25
11:18
Gal. 6:1
2 Thim. 4:2
sibayale ngemoya lomnene labo labamelene naso, mhlawumbe Nkulunkulu angabanika kuphendvuka, badzimate balati liciniso, 26baze basanguluke etingcondvweni tabo, baphunyule elugibeni lwaSathane, lowabagcilata kuze bente intsandvo yakhe.Lenkhulumo ingahunyushwa nangekutsi “babuye batekwenta intsandvo yaNkulunkulu”